2 exemplaires de Shining traduit en Breton à gagner !\nKinnig a ra Stephen King France 2 skouerenn e brezhoneg da c'hounit.\nStephen King France propose 2 exemplaires de Shining traduit en Breton à gagner.\nArzhig Du e Brezhoneg\n12 albom nevez a zo o paouez bezañ moullet!\n12 albums viennent de paraître!\n12 new albums!\nArzhig Du o reiñ ur prof da vammig\nArzhig Du o c’hoari en e gibell\nArzhig Du a lavar « ket »\nArzhig Du o kousket e ti e genderv\nArzhig Du hag ar plijadurioù bihan\nArzhig Du o tresañ\nArticle: La Fille qui venait d'un pays disparu\nPennad klok bet embannet en Al Liamm n°404, Mae, Even 2014.\nSaskia Hellmund-Lahellec a zo bet ganet e 1974 en RDA. Abalamour d’he bro ha gwrizioù orin ez eus enni, abaoe 25 bloaz, ur santad a zibarded a restaol deomp amañ en he skrid.\nGraet he deus studioù istor ha kaset da benn un dezenn gall-hag-alaman. Kelennerez eo bet er Sorbonne a-raok dont da chom da Vreizh. Heñcherez evit an douristed eo bremañ hag e karg eus ar c’hehentiñ hag ar buheziñ e Ti an Dugez Anna e Montroulez.\n« Dont a rit eus neblec’h. »\nPetra ’c’hellan-me respont ? N’eo nemet ar wirionez. Dont a ran eus ur vro hag a zo aet da get. Evel un touell, evel ar pezh a c’hoarvez en ur marvailh.\nChom a ran sorc’hennet gant va bro. Lezet he deus he roud warnon. Skilfet on bet ganti da viken. Merket don on em c’horf, skarzhet ha lakaet a-gostez on bet. Lakaet war-wel ivez.\nDont a ran eus tu all ar melezour. Evel ar goantenn kousket er c’hoad ez on dihunet ur mintinvezh en ur bed nevez, estren ha souezhus.\nEus an eil devezh d’egile, pe dost, ez eo bet pennboellet bed va bugaleaj. Da viken, hep gellout distreiñ war va c’hiz. N’on ket gouest da adpakañ va amzer dremenet, diwirheñvel eo, digomprenus evit ar re a zo tro-dro din bremañ.\nGanet on bet en RDA e 1974. 15 vloaz oan pa oa bet diskaret ar voger, 16 vloaz pa oa bet diverket va bro diwar ar gartenn, diverket diouzh an douaroniezh. Graet ’vez outi “RDA gozh” pe “ez-Alamagn ar Reter”. Daoust d’ar strivoù-se n’eo ket aet va bro da get penn-da-benn. Bevañ a ra e kalonoù he bugale c’hoazh, en eñvor an holl re o deus bevet enni ul lodenn eus o buhez. Bevañ a ra er re a zo bet gloazet don, er re a zo c’hwerv, er re a c’hoantae doujañs evit an den. Bevañ a ra e hiraezh ar re o deus bevet o zammig buhez sioul hag a zo bremañ dibourvez, lezet a-gostez, dilezet.\nPenaos displegañ eo bet va bugaleaj disheñvel diouzh an holl draoù a anavezit ? Pegen iskis ha disheñvel eo evidoc’h hon hunvreoù, hon soc’hennoù, hon stourmoù deomp-ni.\nBevet em eus en ur gevredigezh diazezet war dalvoudegezhioù uhelvennet ha breinet war un dro. Un toull-bac’h brevus kenkoulz hag ur c’hoant da grediñ er pep gwellañ en den.\n« Dont a rit eus neblec’h. » (...)\nEmbannet eo bet ar pennad-mañ e Hor Yezh niv 278 - Mezheven 2014.\nL13. Un notennig bennak ouzhpenn diwar-benn ar Jentilez, anv un enezeg e Treger (gw. L7, niv. 276 hag L10 & L11, niv. 277)\nEvit klokaat an danvez degaset e roan da c’houzout unan eus ar martezeadennoù degaset gant Gwennole ar Menn (1938-2009), dre gomz, e-tro ar bloavezhioù 2000. Kinnig a rae gwelet, er stumm Enezïoù (peder silabenn) — anv arall an enezeg —, an dibenn -ïoù, a gaver e mamm-ïoù, tad-ïoù, hag en un toullad brav a anvioù tud evel Gourioù, Kadioù, h.a. An elfenn -ïoù-se a dalvezfe un dra bennak evel “liammañ, unaniñ”, amañ gant ar ster « enezennoù hag a vefe liammet » d’an izelvor. Kement-se a zo gwir evit inizi bras ar c’hornaoueg dreist-holl (Bonno, Enez ar Breur hag Enez-Plat) ha kerreg hag a ya da heul evel Kostann. Ar re-mañ holl a ya d’ober ur pezh mell plateiz divoret d’an izelvor. N’eo ket ken gwir evit enezennoù ar reter (Melbann ha Riouzig). Met marteze e oa kont a-hend-all gwechall pa oa izeloc’h live ar mor, kement-mañ evit Melbann dreist-holl, hag a c’halle bezañ stag dre-se ouzh ar reoù all da zazre ar reverzhioù bras.\nEnez ar Breur a vez roet a-wechoù evit “Île aux Moines”, an enez pennañ, roet evel « Jântilez » nemetken gant enklask Alan ar Berr en Annales hydrographiques (1973) [gwelet ar roll anvioù savet gant Gireg Konan en HYZH277/48 evit an enez-se]. Notennomp evelkent ez eus ur garreg anvet « ar Breur » en norzh da Vonno. N’eo ket meneget homañ en Annales hydrographiques met kavet e vez war gartenn ar Service Hydrographique et Océanographique de la Marine niv.7125P « Abords de Perros-Guirec Les Sept Îles de l’Île Grande à l’Île Balanec » (1995).\nAr Pesk Ruz, gant Delfin Doëdens\nAr pesk ruz\nDelfin Doëdens, bet ganet e 1985, a zo bet savet war ar maez, e Pederneg, en un tiegezh galleger. Skoliataet eo bet e Diwan. Hiziv eo labourerez-douar-beajourez ha bevañ a ra e kumuniezhioù hengounel Kechwa hag Aymara e Andez Bro-Perou. Dedennet eo gant an douar hag ar gloan, gant al loened, gant ar sevenadurioù hengounel... Plijout a ra dezhi deskiñ yezhoù, lenn ha skrivañ, kerzhet er c’hoadeier hag er menezioù, neuial er mor yen ha kousket e kambr ar stered. Kinniget he doa deomp an danevell-mañ e-kerzh Gouel Levrioù Breizh e Karaez warlene. 22 vloaz e oa p’he doa skrivet Ar pesk ruz, en un tren etre Breizh ha Galiza.\nEn ur vro sevenaet ha pinvidik e oa ur familh heñvel ouzh kantadoù a familhoù all. Un tad hag ur vamm o doa bet daou vab. An tad a rae ul labour borodus en un ti-bank. Gwiskañ a rae rochedoù gwenn ha kravatennoù gris, hag e hunvre brasañ a oa prenañ ur c’harr-tan nevez, kreñvoc’h e geflusker : ur c’harr-saout du lufrus, arouez ar gwaz gwirion.\nDispartiet e oa ar gerent. Hervez an tad, e wreg a oa aet he skiant diganti pemp bloaz ’oa, pa oa krog da lavaret traoù iskis. Aet e oa an traoù war washaat pa oa krog d’ober traoù iskis.\nDa gentañ he doa lavaret e oa aet skuizh gant he labour klañvdiourez ha gant aergelc’h an ospital. Goude-se he doa divizet labourat hanter-amzer ha heuliañ kentelioù yoga. Din18 dan levezon fall he c’helenner yoga he doa paouezet da zebriñ kig hag he doa lavaret d’he gwaz e vefe ret dezhañ prenañ ha keginañ al loened marv eñ e-unan ma felle dezhañ kenderc’hel da zebriñ kig ! Aze e oa krog an tabut da vat, an tad en doa lâret ne asante ket e vije pouezet war spered kizidik ar merc’hed evit desachañ anezhi en ur sektenn. Gwashoc’h-gwashañ e voe an darempredoù etre an daou bried goude afer ar boued-kig. Embann a reas ar wreg he c’hoant da vont da vevañ war ar maez, kaout ul liorzh, desevel ezen, skrivañ barzhonegoù ha deskiñ yec’hediñ gant doareoù naturel. Kenderc’hel a rafe gant he micher klañvdiourez, rak karout a rae ober war-dro an dud. Ur mennozh mat a seblante dezhi alato pareañ an dud er gêr pa oa tu d’hen ober, pell eus aergelc’h fall an ospital hag hep an dispriz a sante a-berzh lod eus ar vezeien vras.\nAn tad a voe spontet gant kement-se. Ne oa ket gwall entanet gant e labour na gant e vuhez, met ne ouie ket petra oa bezañ entanet. Fier e oa bet gant e wreg, rak ur goantenn e oa ha fardañ a rae predoù lipous. Met bremañ ma nac’he keginañ boued gwirion, petra a zalc’he anezhañ stag outi ? Dreistvevañ a rafe a-drugarez d’ar boued rakprientet. Lorc’h e oa ennañ bremañ gant e vab henañ, 13 vloaz anezhañ. Gant ar paotr-se\ne oa tu kaozeal : lenn a rae an hevelep kelaouennoù oto-moto eget e dad hag ur mailh e oa war ar vell-droad. D’an dibennsizhun e c’hoarient d’ar play asambles, ha plijadur en doa o kas anezhañ da (...)\nAr pennad a-bezh a zo da lenn en Al Liamm n°403\nSon ar vigoudenned\nDastumet er vro-vigoudenn gant Yann gwilhamod. Pennad embannet e Hor Yezh n°277 - Meurzh 2014.\nKanet din gant ma mamm-baeron Anna TANNEAU, ganet JEZEKEL d’ar 1añ a viz Kerzu 1906, e Kerlamen, Ploneour-Lanwern (1906-1997).\nMa’m-bije gouezet kanañ,\nKoulz hag ouzon leñvañ\nMe a ganfe a-bouez-penn :\nMa mamm a zo ur vigoudenn !\nGanet e-tro Triagad\nHa glazik ma lagad\nMe a gane en ur zont er bed\nKentañ tra am-boa gwelet\nOan chomet souezhet\nGant Tad-kozh oa war e benn\nUn tog c’hwec’h bouloutenn\nGant Mamm-gozh oa war he fenn\nKoef izel ha melen\nMamm avat he doa unan\nUhel e-giz an tour-tan\nKentañ tra am-boa klevet\nTost din bezañ spontet\nAn avel vras o voudal\nBuoc’h Penmarc’h o vlejal\nPlijadur da’m lagad\nIliz Sant Riagad\nBleuñv an avaloù-douar\nHag ar mor glas dispar\nBigouden a zo poaniour\nKalonek eo d’al labour\nDiskabell ha diarc’hen\nSellit Yann en e dachenn !\nE Sant-Pêr an tour-tan\nE Sant-Yann Tro an Oan (1)\nE Pont-’n-Abad e-tal al lenn\nKastell an Aotrounien\nPloneour war an dorgenn\nEus gorre he zour uhel\nWar ar vro a daol ur sell.\nPlogastell he-deus bleuñv lann\nTreagad a zo dispar\nEvit an avaloù-douar.\nDre ar vro a zo brudet\nE Kombrid zo chistr melen\nDa eviñ leizh ar werenn\nGrilhed Lez-Riagad (2)\nGwellañ a zo er marc’had\nAr Gelveneg a gas pesked\nDa bevar gorn ar bed\nOurgouilh e Loktudi\nHec’h iliz a zo un dudi\nE Penmarc’h ar merc’hed koant\nE Pornaleg an argant\nC’hoarig Ploveur sav da benn\nPeogwir pep bigoudenn\nHe-deus spered dreist ar re all\nHa troad skañv da zañsal\nPa’z oc’h bet er foarioù\nKoulz hag er pardonioù\n’Peus ket gwelet tud fichet\nPar d’ar Vigoudenned\nLod a ya kuit deus o bro\nHa kerse a vez ganto\nE Pornaleg me a chomo\nBetek eur va marv\nTraoù a zo hag a dremen\nMes en Neñv da viken\nE vo tokoù c’hwec’h bouloutenn\nHa koefoù bigoudenn\nRak se eta e vo kanet\nE Palez an Dreinded\nPelloc’h evit fin ar bed\nSon ar Vigoudenned.\n(1) Evit Tronoan moarvat, ar c’halvar brudet, a zo e parrez Sant-Yann-Drolimon.\n(2) Lechiagad (diwar lez + Riagad ), evel Triagad (diwar tre + Riagad)\nSelaou Selloù: huchadennoù Leo gant Jerome Olivry\nUn danevell skrivet gant Jerom Olivry hag embannet en Al Liamm 397 a c'heller selaou war Radio Kerne:\nLennet gant Mich Beyer.\nShop window in breton!\nPendant 15 jours à partir du vendredi 21 février, La vitrine extérieure de la librairie Gwalarn de Lannion sera dédiée à l'édition et la littérature en langue bretonne. Venez nombreux!\nThe President (Nelson Mandela) and the poet (Ingrid Jonker)\nUr pennad gant Johan HELLINX diwar-benn ur varzhoneg en Afrikaans (ur yezh deveret eus an nederlandeg) bet lennet a vouezh uhel gant Nelson Mandela e 1994.\n"Petra ’ra an nen pa rank lakaat an amzer da dremen pa vez kaset d’an toull-bac’h e-pad bloavezhioù ha bloavezhioù ? Penaos mont dezhi evit chom hep kavout hir e amzer ? Setu amañ ur goulenn pouezus graet sur ha serten gant Nelson Mandela, pa voe toullbac’het e Robbeneiland e 1964. Soñjal a ra din ez eo anavezet mat istor Mandela gant lennerien Al Liamm : enebour an apartheid anezhañ, e oa bet harzhet ha toullbac’het betek fin e vuhez tost da vat. Alvokad a-vicher, Mandela a zifenne gwirioù ar re zu hag emezelet en doa en ANC e 1944, a-gevret gant e geneil Oliver Tambo. Stourm taer a rae an ANC ouzh politikerezh an apartheid. Chom a ra prizoniad e toull-bac’h Robbeneiland betek 1982. Met kement-se ne dalvez ket eo dibrizoniet diouzhtu : kemm a ra toull-bac’h meur a wech c’hoazh. E 1990 hepken e voe dieubet. Forzh penaos, tremen a ra ouzhpenn 25 bloaz e toulloù-bac’h Suafrika. Kemm a ra dazont e vro, avat, a-dal ar mare ma voe dieubet. Diskaret e oa bet an apartheid hag e miz C’hwevrer 1994 e oa bet aozet an dilennadegoù demokratel kentañ. D’an oad 75 bloaz e teuas Mandela da vezañ prezidant Suafrika.\nE 1964 e oa neuze ret-mat da Vandela kavout peadra da lakaat an amzer da dremen buanoc’h ha dreist-holl en ur mod speredekoc’h. Petra ober en toull-bac’h ? Klask dreistbevañ da gentañ, a soñj din... Kalet e oa ar vuhez pemdeziek evit ar brizonidi bolitikel, dreist-holl evit ar re zu o c’hroc’hen. Ne vefe morse torret nerzh ha youl Mandela en toull-bac’h. Nac’h a rae da skouer lavarout « baas » (mestr) d’e ziwallerien. Met ne nac’he ket mont e darempred ganto en o yezh, an (...)"\nAr pennad a-bezh a zo da lenn en Al Liamm 402.


Pajenn:Le Gonidec - Bibl Santel pe Levr ar Skritur Sakr, eil levr.djvu/188 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/188\npemzékved deiz eûz ar mîz, é teûaz gér ann Aotrou d’in, ô lavarout :\n18. Mâb dén, kân eur ganaouen kan̄vaouuz diwar-benn holl bobl ann Éjipt ; ha distol hi hé-unan, hî ha merc’hed ar brôadou ar ré gréva, enn douar ann izéla, gan̄d ar ré a ziskenn er poull.\n19. É pétra oud-dé kaéroc’h ? Diskenn, ha kousk gan̄d ar ré-zienwadet.\n20. Kouéza a rain̄t dindân ar c’hlézé é-kreiz ar ré lazet : rôed eo ar c’hlézé, distaolet é vézô-hî, hag hé holl boblou.\n21. Ar ré c’halloudusa é-touez ar ré gré a gomzô gan̄t-hi eûz a greiz ann ifern, hî péré a zô bét diskennet gan̄d hô skoazellerien, hag a zô marô dienwad, goudé béza bét lazet gan̄d ar c’hlézé.\n22. Énô éma Assor, hag hé holl bobl ; hé vésiou a zô war hé drô ; holl in̄t bét lazet, holl in̄t bét kouézet dindân ar c’hlézé.\n23. Rôet eo bét d’ézhô bésiou é gwéled ar poull ; hag hé holl bobl a zô enn-drô d’hé véz ; hî holl péré a zô bét lazet, péré a zô bét kouézet dindân ar c’hlézé, goudé béza bét taolet ar spoun̄t gwéc’hall é douar ar ré véô.\n24. Énô éma Élam, hag hé holl bobl enn-drô d’hé véz ; hî holl péré a zô bét lazet, hag a zô bét kouézet dindân ar c’hlézé ; hî péré a zô diskennet dienwad é gwéled ann douar, hî péré hô deûz taolet ar spoun̄t é douar ar ré véô, hag hô deûz douget hô dismégañs gan̄d ar ré a ziskenn é gwéled ar poull.\n25. É-kreiz ar ré lazet hô deûz lékéat hé wélé, é-touez hé holl boblou ; hé vésiou a zô enn-drô d’ézhan̄. Ar ré-zé holl a zô dienwadet hag a zô bet lazet gan̄d ar c’hlézé ; ô véza m’hô dôa taolet ar spoun̄t é douar ar ré véô ; hag hî hô deûz douget hô dismégan̄s gan̄d ar ré a ziskenn é gwéled ar poull ; é-kreiz ar ré lazet in̄t bét lékéat.\n26. Énô éma Mosoc’h ha Tubal, hag hé holl bobl ; hé vésiou a zô enn-drô d’ézhan̄. Ar ré-zé holl a zô dienwadet, a zô bét lazet hag a zô bét kouézet dindân ar c’hlézé ; ô véza ma hô dôa taolet ar spoun̄t é douar ar ré véô.\n27. Na gouskin̄t két gan̄d ar ré galounek, péré a zô bét kouézet hag hî dienwadet, péré a zô diskennet d’ann ifern gan̄d hô armou, hag hô deûz lékéat hô c’hlézéier dindân hô fennou ; hô fallagriézou a zô éat enn hô eskern, ô véza ma in̄t bét spoun̄t ar re gré é douar ar ré véô.\n28. Té éta a vézô brévet é-kreiz ar ré-zienwadet, hag a gouskô gan̄d ar ré a zô bét lazet gan̄d ar c’hlézé.\n29. Énô éma ann Iduméa hag hé rouéed, hag hé holl zuged, péré a zô bét lékéat gan̄t hô holl armé é-touez ar ré a zô bét lazet gan̄d ar c’hlézé ; hag hî a zô kousket gan̄d ar ré-zienwadet, ha gan̄d ar ré a ziskenn é gwéled ar poull.\n30. Énô éma holl brin̄sed ann han̄ter-nôz, hag ann holl wénaérien, péré a zô bét kaset gan̄d ar ré a zô bét lazet, hag hi spoun̄tet-brâs, ha leûn a véz enn hô ners ; kousket in̄t dienwad é-touez ar ré a zô bét lazet gan̄d ar chlézé, ha douget hô deûz hô dismégan̄s gan̄d ar ré a ziskenn é gwéled ar poull.\n31. Faraon en deûz hô gwélet, hag a zô bét dizoaniet gan̄d al lôd brâz eûz hé bobl a zô bét lazet gan̄d ar c’hlezé. Faraon hag hé holl armé, émé ann Aotrou Doué :\n32. Râk rôet em eûz va heûz é douar ar ré véô ; hag hén̄ a zô bét kousket é-kreiz ar ré-zienwadet, gan̄d ar ré a zô bét lazet gan̄d ar c’hlézé, da lavaroud eo, Faraon hag hé holl bobl, émé ann Aotrou Doué.\nAnn Aotrou na c’houlenn két koll tî Israel, hôgen hé zistrô oud Doué.\n2. Mâb dén, komz out bugalé da bobl, ha lavar d’ézhô : P’am bézô digaset ar c’hlézé war eur vrô, ha pa en dévézô kéméret pobl ar vrô-zé eunn\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/188&oldid=163642 »\nKemmoù diwezhañ degaset d'ar bajenn-mañ d'an 9 Eos 2020, da 18:52.


romantoù, pennadoù kelaouiñ\n28 a viz Ebrel 1902\n16 a viz Here 1979\nPriz Gyldendal 1945\nPriz lennegezh burutellerien Norvegia 1955\nPriz Dobloug 1965\nBokhandlerprisen 1965 gant Lillelord\nPriz lennegezh Kuzul an Norzh 1967\nJohan Collett Müller Borgen (28 a viz Ebrel 1902 e Kristiania - 16 a viz Here 1979) a oa ur skrivagner, kazetenner ha buruteller norvegiat. Annemarta Borgen a oa e wreg. Gant an anv-pluenn Mumle Gåsegg e skrivas pennadoù berr e gazetenn Dagbladet, dreist-holl e-pad an Eil Brezel-bed. Enno e rae goap ouzh ar gouarnamant nazi. Pa voe dizoloet e voe kaset da gamp-bac'h Grini. E romant brudetañ eo Lillelord (1955). Pennskrivagner ar gelaouenn lennegel Vinduet e voe etre 1954 ha 1959.\nAdtapet diwar « https://br.wikipedia.org/w/index.php?title=Johan_Borgen&oldid=1820137 »


Tad Ballard a oa kimiour en embregerezh The Calico Printers Association (un embregerezh fardañ gwriad eus Manchester), hag e teuas da vezañ rener skourr (anvet : the China Printing and Finishing Company) an embregerezh-se e Shanghai. Ballard a voe ganet hag a gasas e yaouankiz e Tiriad Etrebroadel Shangai (saozneg : Shanghai International Settlement) hag a oa dindan levezon sevenadur ar Stadoù-Unanet. Mont a reas da Cathedral School e Shanghai. Pa darzhas an eil brezel etre Japan ha Sina e rankas familh Ballard kuitaat he zi e bannlev Shangai hag ez ejont d'en em staliañ kreiz-kêr. Aloubet e voe Tiriad Etrebroadel Shangai goude taol Pearl Harbor. Ar Japaniz a grogas da vac'hañ ar siviled adalek nevez amzer 1943, ha Ballard a voe kaset da Lunghua Civilian Assembly Center, asambles gant e dud hag e c'hoar. Ouzhpenn daou vloaz a dremenas er c'hamp-se, er bloc'had G, ur bloc'had dezhañ daou estaj ha 40 familh enno. Er c'hamp-se ez eas d'ar skol. Diwar al lodenn-se eus e vuhez e skrivas Empire of the Sun, en ur zegas kalz kemmoù (anv ebet eus e gerent en istor, da skouer),.\nPeurliesañ e soñjer eo bet levezonet oberenn Ballard gant ar pezh a c'houzañvas pa oa bugel,,. Martin Amis as skrivas en doa Empire of the Sun "roet stumm d'ar pezh en doa stummet anezhañ" (« gives shape to what shaped him."). Padal, eo kempouesoc'h ar sell en deus Ballard war an darvoudoù-se : "I don't think you can go through the experience of war without one's perceptions of the world being forever changed. The reassuring stage set that everyday reality in the suburban west presents to us is torn down; you see the ragged scaffolding, and then you see the truth beyond that, and it can be a frightening experience." (Livingstone 1996) hag ivez: "I have—I won't say happy—not unpleasant memories of the camp. [...] I remember a lot of the casual brutality and beatings-up that went on—but at the same we children were playing a hundred and one games all the time!" (Pringle 1982)\nBallard a gendalc'has da skrivañ a-hed ar bloavezhioù 1970 ha 1980, ha dont a reas da vezañ brudet a-drugarez da Empire of the Sun, ur romant diazezet war e vuhez e Shangai hag e kamp Lunghua. Gant al levr-se e c'hounezas priz James Tait Black Memorial e 1984. Al levrioù a lakaas embann goude ne rejont ket kement a verzh. Empire of the Sun a voe lakaet da film gant Steven Spielberg e 1987. Ballard a weler buan ha buan er film, ha kontañ a reas en doa kavet iskis c'hoari en ur film diwar-benn e vugaleaj.,\nAdtapet diwar « https://br.wikipedia.org/w/index.php?title=J._G._Ballard&oldid=1976612 »


Bremañ - Wikipedia\nBremañ zo ur gazetenn viziek e brezhoneg penn-da-benn, krouet gant bodad brezhonegerien yaouank Skol an Emsav e Roazhon e 1980, da vare stourm tud Plougoñ ouzh mennad ar Stad C'hall hag EDF da sevel ur greizenn nukleel e Breizh. Er gazetenn e vez kaoz eus sevenadur hag eus Breizh, met ivez eus keleier lec'hel hag etrebroadel.\nEmbannet e vez bepred ar gelaouenn gant ar gevredigezh Skol an Emsav.\n1 Ar skipailh\n2 Skipailh ar skridaozañ\nE-touez ar saverien e oa Jil Killivere, Olier ar Mogn, Mikael Baudu, Mikael Duval, Mark Kerrain. Tamm ha tamm e teuas tud all: Dominig Jolivet, Iwan Kadored, Mich Beyer, Paol ar Meur.\nGoude un nebeud bloavezhioù e voe kemeret renerezh Bremañ, ha hini Skol an Emsav ivez, gant Lena Louarn. N'he deus ket bet skrivet meur a bennad goude-se, met gwelet e veze he foltred aliezik er pajennoù.\nAbaoe miz C'hwevrer 2010 eo Olier ar Mogn rener ar gelaouenn.\nKuitaat a reas Lena Louarn renerezh Skol An Emsav e miz Gouere 2010, goude bezañ bet dilennet e Kuzul-rannvro Breizh e miz Meurzh 2010.\nEmañ bremañ Gwenvael Jequel o ren ar gevredigezh, abaoe Gouere 2010.\nSkipailh ar skridaozañAozañ\nPa veze roet arc'hant gant ar Stad (gant an "implijoù yaouank") e voe gallet paeañ kazetennerien d'ober al labour e-lec'h an emsaverien. Kenderc'hel a ra ar gelaouenn da vezañ maget gant labour kenskriverien a-youl vat ivez. Da gentañ e voe Solenn Georgeault, Milio Latimier goude-se ha Joan Bizien etre 2010 ha 2012. An eil post a oa bet krouet e C'hwevrer 2010 ha dilamet e 2012 dre ziouer a arc'hant. Ar post-labour a chom zo rannet abaoe 2013 etre an div gelaouenn a vez embannet gant Skol an Emsav, Bremañ ha #brezhoneg. Al labour kenaozañ a vez sammet abaoe 2012 adarre gant izili a-youl vat eus Skol an Emsav, Olier ar Mogn ha Tangi Legavre da gentañ penn.\nOlier ar Mogn, rener embann Bremañ\nLena Louarn, renerez Skol an Emsav, betek 2010\nGwenvael Jéquel, rener Skol an Emsav, abaoe 2010\nSolenn Georgeault, kazetennerez etre 1999 ha 2002\nMilio Latimier, kazetenner etre 2002 ha 2010, sekretour-skridaozañ abaoe 2010\nJoan Bizien, kazetennerez etre 2010 ha 2012\nLec'hienn internet Skol an Emsav\nAdtapet diwar « https://br.wikipedia.org/w/index.php?title=Bremañ&oldid=1822151 »\nDernière modification le 10 Gen 2019, à 18:46


Vendredi 3 avril 2020 à 22:07 -\nKaourantin ha Rozali Marzin zo retredidi leun a startijenn o chom en Dreneg. N'int ket digalonekaet gant enkadenn ar "Covid-19". Lidet o deus deiz-ha-bloaz o merc'h vihan disul pasaet dirak skramm an urzhiater !\nRozali poltrejet gant he gwaz Kaourantin - Jañ Luk Bergot\nEn Dreneg emaint o chom, hanter hent etre Plabenneg hag ar Folgoat, e bro Leon : Kaourantin ha Rozali, priedjoù e retred abaoe ur pennad amzer zo.\nPaotr e jardin, eo an ozac'h a gustum gounid legumach evit ar blijadur. Ha plac'h he liorzh e wreg, a entend pizh ouzh ar bleunioù hag ar plañtennoù stank, tro dro d'an ti. E-pad pemzektez o deus c'hwennet ha kempennet an douar a-drugarez d'an amzer gaer oa bet. Dipitet avat Kaourantin pa ne vez ket aotraet ken prenañ plantennouigoù da lakaat en douar.\nLakaet diaes un tamm ar priedjoù rak boud eo an dommerez, ha yen a-walc'h an amzer en deizioù-mañ. Ma biskoazh kement all ! Ouzhpenn ar "coronavirus" daonet-se ! Heñvel eo, war o zu mat emaint o daou. Dudi n'eus Kaou dirak skramm e urzhiater, keit m'emañ oc'h aozañ boued saourus, Rozali, pe oc'h ober stamm.\nPennad kaoz gant Kaourantin ha Rozali Marzin .


Kemennadenn responter — Mignoned ar brezhoneg\nMignoned ar brezhoneg / Mignoned ar brezhoneg / Hor pourchasoù / Ostilhoù e brezhoneg evit an embregerezhioù / Kemennadenn responter\nResponter ha standard pellgomzer\nPosupl eo lakaat ar brezhoneg war-wel dre skrid met ivez dre gomz !\nGallout a ra standard pellgomzer hoc’h embregerezh skoazell ar brezhoneg. Enrollit kemennadenn responter ho stal pe standard pellgomzer hoc’h embregerezh e brezhoneg evit reiñ tro d’ho pratikoù klevout ar yezh.\nHon alioù evit ur gemennadenn standard e brezhoneg a-zoare :\nEnrollit ur vouezh disheñvel evit pep yezh. Kas a raio lusk d’ho kemennadenn,\nRoit ar pourchas d’ur studio enrollañ barrek gant ar brezhoneg.\nPenoas ober evit enrollañ ur gemennadenn divyezhek a-zoare ?\nGallout a reoc’h enrollañ ho kemennadenn d’ho unan goude bezañ skrivet anezhañ. Lennit meur a wech anezhañ betek e vo flour. Diwallit mat d’an taol-mouezh, d’ar c’hemmadurioù ha d’al liammoù etre ar gerioù (kement hag ober…)\nAliañ a reomp deoc’h enrollañ ur gemennadenn a galite gant ur studio a-vicher. Kit e darempred gant Dizale evito d’en ober.\nE Kemper eo staliet. Eilmouezhiañ a ra Dizale filmoù hag heuliadoù e brezhoneg. Kinnig a ra ivez pourchasoù enrolladennoù a uhel kalite evit standardoù pellgomzer, kemennadenn responter embregerezhioù hag ensavadurioù pe c’hoazh klevheñcherioù.\nStudio enrollañ DIZALE :\n02 98 82 51 05\n1, straed ar Baradoz – 29000 KEMPER\nv EZHOMM HO PEUS SKOAZELL ?\nDeuit e darempred ganeomp.\nGallout a reomp ho skoazell evidoc’h da lakaat muioc’h a vrezhoneg en hoc’h embregerezh.\nDistreiñ war pajenn ar voest ostilhoù.


Kelc'h Maksen Wledig: Kudennoù pleustrek an aozadur politikel brezhon\nKUDENNOU PLEUSTREK AN AOZADUR POLITIKEL BREZHON\nPa bleder gant an aozadur politikel o komz en anv ar Stad da zont , ez eo mat teurel ur c’hilsell war ar strolladoù a zo bet savet el ledenez-mañ abaoe derou ar c’hantved a-benn difenn ar vroadelezh.\nAr c’hentañ Strollad Broadel a voe diazezet e 1911 gant L.-N. LE ROUX ha Camille LE MERCIER d’ERM. Ne oa anezhañ avat nemet ur strollad-brudañ. Un dalvoudegezh a eneberezh romantel en doa dreist-holl. Ne oa ket bet meizet tamm ebet gant e renerion evel ur benveg da gemer ar galloud ha da sevel ur Stad. Zoken diwar-benn ar gwir he deus Breizh da gaout ur Stad a-benn mirout he broadelezh n’en doa ar strollad kelennadurezh ebet. En-dro d’ur skritell edo bodet an dud ha netra ken.\nDamheñvel ouzh hennezh e voe ar strolladoù krouet war-lerc’h ar brezel-bed kentañ. Ar Parti Autonomiste Breton ne oa ivez nemet ur strollad-brudañ. Meizad arbennik ebet n’en doa eus ur Stad Vrezhon. A-hend-all e kaved ennañ emzalc’hioù diforc’h diwar-benn an emrenerezh a oa da reiñ da Vreizh : e-kichen broadelourion-disrannourion en em gave broadelourion-kevreadelourion. Kement-se a ro da gompren perak ez eas ar strollad-se buan a-walc’h da get e-tro ar bloavezhioù tregont.\nUn doare emdroadur a zeraouas e 1931 pa voe savet an eilvet Strollad Broadel. Tamm-ha-tamm e teuas an aozadur-se da zegemerout sturiennoù ’zo evel « Pennaenn ar Rener », – ne c’haller barn an devoud-se nemet ouzh e adlakaat en e amveziadur hanezel. Ur gelennadurezh hollek a glaskad pourchas ivez d’ar strollad, dreist-holl e-barzh ar gelaouenn Stur. En houmañ en em sil ar mennozioù a oa diouzh ar c’hiz en amzer-se en Alamagn ar genelwerinelourion.\nWar un dro e teuas kenurzh ar Strollad da vezañ startoc’h. Un tammig amzer a-raok an eil brezel-bed e voe amparet un nerzh-lu dindan an talbenn gallek Service Spécial (Gwazerezh Arbennik). Gourdonet e voe neuze un toullad paotred.\nE gwirionez e vane gwan aozadur an Emsav dre ma oa dizunvan : ne oa ket a zarempredoù diferet resis etre ar c’hevrennoù anezhañ, hag an tamm darempred a c’halle bezañ a oa breinet gant ar c’hevezerezh digor pe guzh etre ar renerion.\nEdo da skouer ar gelaouenn-studi hag an nerzh-lu dindan evezh renerion distag ha digenurzh. Ar Strollad politikel e-unan a oa dindan evezh ur rener all. Pep hini eus ar renerion-se a glaske sachañ, mui pe vui, an dour d’e vilin ha diouzh a ouzomp, ne oa framm start ebet ouzh o eren kenetrezo : daoust ma veze lennet Stur gant izili ar Strollad Broadel, ez embanne DEBAUVAIS ne leuriade ket Stur ar Strollad en e zibaboù politikel.\nE-pad ar brezel e voe adkavet da gentañ an hevelep teirrannadur : diouzh un tu, ar Strollad Broadel renet gant O. MORDREL da gentañ, gant R. DELAPORTE da c’houde ; diouzh an tu all, Stur o tont en-dro e reizh un eil rummad adalek 1942 ; hag en diwezh, ar Gwazerezh Arbennik, distag mui pe vui diouzh ar Strollad.\nMoarvat e felle d’an eil Strollad Broadel kaout ur gelennadurezh. En em ginnig a rae en un doare bennak evel un unstrollad, ur strollad-Stad, par d’ar re a oa e penn broioù ’zo en Europa a neuze, en e roll kelenn ar boblañs, – da vihanañ e oa meizet evel-se gant ur stourmer e-giz Yann GOULET er mare-se. Ivez e tegemered « Pennaenn ar Rener » : boas e oad da ispilhañ luc’hskeudenn ar Rener e sezioù ar Strollad.\nDaoust da se ne oa ent-devoud ar Strollad netra estreget ur strollad-brudañ ivez, mennet da zifenn dirak ar meno foran meizad ar vroadelezh vrezhon, kentoc’h eget bezañ ar benveg da gemer ar galloud.\nE gwir, ne oa ket ur strollad dispac’hel, – ar pezh henn diskouez ar splannañ ez eo ezvezañs an amkanioù kevredigezhel resis en e raklun politikel. An arouez all eus gwander ar Strollad eo, evel a verkemp uheloc’h, an darempred disavel en doa gant an nerzh-lu, hemañ o vezañ bet savet dindan atebegezh ar Strollad, hag o tiankañ diouzh e reolerezh betek bezañ e gwirionez dishual dioutañ.\nAn trede Strollad Broadel diazezet gant DEBAUVAIS, LAINE ha GUIEYSSE a oa startoc’h dre ma oa kevreet ennañ nerzh-lu hag urzhiadur politikel. Mennet e oa moarvat da gemer ar galloud. Ennañ avat e oa ur gwander grevus a zeue eus e orin : deverañ a rae eus un nerzh-lu, ar Bezenn Perrot, savet war ar prim da geñver un degouezh politikel berrbad, da barraat ouzh an argoll m’edo an Emsav da heul ar brezel etre Frañs hag Alamagn.\nDispis e chome ivez kelennadurezh ar strollad-se diwar-benn kevredigezh, dre ma klaske dedennañ tud o doa mennozioù a bep seurt, – nepred ne embannas amkan kedvuhezel ebet da vihanañ, pezh a c’haller lakaat ivez war gont e verrhoali.\nDiaes e ve ober eus al luskadoù bet savet war-lerc’h an eil brezel-bed, evel ar M.O.B., an U.D.B., gwir strolladoù broadel.\nAn dezvad a hañvalont gortoz evit Breizh en amzer da zont tostañ ned a ket en tu-hont da hini ul Land alaman, – daoust ma reont gant ar c’heriaoueg a zo bet arveret araozo gant ar Strolladoù Broadel, gant ar ger « broadel » end-eeun. Bezet pe vezet, n’eus diouto nemet strolladoù-brudañ evel ma oa ar Strolladoù Broadel, ha dre-se n’emaint ket e-keñver ezhommoù ar vro.\nAr gudenn enta n’eo ket gouzout petra ober gant al luskadoù-se pe an nevezadurioù anezho, met krouiñ ar pezh he deus Breizh ezhomm anezhañ, ha n’eus ket bet klasket e grouiñ betek hor mare : ur framm stadel.\nAn dalc’h eo gouzout penaos ren ar grouidigezh-se. Etre daou dalbenn e c’haller rannañ al labour : diouzh un tu, diazezañ tamm-ha-tamm war an dachenn skourroù ar vuhez kevredigezhel brezhon nevez kenurzhiet gant ar framm stadel e-unan ; diouzh an tu all, ren an embregerezh dispac’hel a zo anezhañ lakaat ar framm brezhon e-lec’h ar framm gall. An amkanioù-mañ ned eo ket an Emsav evit o dioueriñ e mod ebet, peogwir ez int e bal hag e boell.\nMar seller bremañ ouzh an doare da seveniñ al labour, e tiaweler meur a hent disheñvel, – hent ar brezel da skouer. Hini ebet eus an hentoù-se ned eo ret dioutañ e-unan a priori. Keit ha ma c’hallo an Emsav en em zerc’hel war an hent peoc’hiek hep paouez a gas war-raok al labour ret, ec’h en em zalc’ho warnañ a dra sur ; hogen an hent a gaso an Emsav d’e bal n’emañ ket e diuz an Emsav e-unan-penn, setu perak ne c’hell ket lakaat en a-raok e tiouero hent ar brezel.\nAr galloud gall a zifenno e zalc’herezh dre an holl araezioù a zo en e gerz, – stlenn, polis, luoz. Ne ziskrogo nemet pa gavo brasoc’h deur o tiskregiñ eget o klask derc’hel speg. Diawelout a ranker enta ur « skeuliatadur » diouzh ar pleustr dispac’hel boas. Ned eo ket empleget dre ret ar brezel gant ar seurt skeuliatadur, met adalek bremañ e ranker jediñ ar feurioù c’hoarvezusted ha prientiñ a-ziuz an degouezhioù c’hoarvezusañ.\nHogen an daelerezh, brezelel pe get, ouzh ar galloud gall ne oufe bezañ estreget ur skourr eus obererezh an aozadur politikel rakstadel. Hag ar skourr-se a vo, forzh penaos, kevreizhet diouzh pal nemetañ an Emsav : urzhiañ en he Stad ur gevredigezh vrezhon nevez.\nKement-se zo lavarout ne c’hell ket an aozadur politikel brezhon bezañ ur strollad-brudañ hepmuiken evel ma’z eo bet en tremened ; en enep, e tle adal bremañ gwiskañ furmoù ar Stad, ha da gentañ kenurzhiañ strizh skourroù obererezh pennañ ar vuhez stadel : deskadurezh, armerzh, darempredoù etrevroadel, diogelroez diabarzh ha diavaez, – ar brudañ e-unan pe, resisoc’h, ar stlenn o kavout e lec’h e stumm ur skourr ereet start ouzh ar re all.Emsav 11. Du 1967.\n______________________________________________________________________________________________________ Yann-Ber TILLENON. KELC'H MAKSEN WLEDIG.


An divizadoù diwezhañ\nDalc’h ar 14 hag ar 15 a viz Kerzu 2017 berr-ha-berr\nE-kerzh an dalc’h-se gouestlet da heñchadur ar budjed e 2018 e oa bet termenet perzhioù pennañ ar budjed evit 2018 a vo votet, an eil programm war-lerc’h egile, e miz C’hwevrer da zont. War ar roll labour e oa ivez : ar c’hevratoù broioù adwelet, emdroadur kartenn ar stummadurioù kentañ, perzh Breizh e politikerezhioù Europa pe c’hoazh ar raktresoù...\nTrofeoù ar sport e 2017 : al loreidi\nUr wech ouzhpenn, gant an 28vet Trofeoù ar sport eo bet enoret ar gwellañ sportourien vreizhat o deus degaset brud vat war anv Breizh war ar podiomoù e-kerzh ar bloaz-mañ. Roet e oa bet ar prizioù d’al loreidi d’ar 7 a viz Kerzu gant ar marc’hhouarner Warren Barguil, paeron al lid er bloaz-mañ.\n« Tintin en Amerika » embannet e brezhoneg\nDimerc’her diwezhañ e oa deuet « Tintin en Amerika » er-maez. Ar wech kentañ eo d’al levr-se da vezañ embannet e brezhoneg. Abadennoù sinañ an embannadur nevez-se e-kerzh Festival al levrioù e Karaez d’ar Sadorn 28 a viz Here adalek 3 eur gm hag er stal-levrioù M’enfin e Roazhon da 6 e d’abardaez d’an 3 a viz Du !\nArts Culture Langues De Bretagne\nAn divizioù da-geñver dalc’h ar C’huzul-rannvro\nD’an 12 ha 13 a viz Here e oa bodet ar guzulierien-rannvro en Ostel Courcy e Roazhon evit kendivizout diwar-benn an deskardelezh, ar stummadurioù yec’hedel ha sokial, park natur rannvroel Traoñienn ar Renk-Aod an Emrodez, e-touez sujedoù all...\nDeskadurezh ha stummañ\nDistro-skol 2017 e liseoù Breizh\nKrog eo Isabelle Pellerin, besprezidantez ar C’huzul-rannvro karget eus al liseoù, gant ur c’houlzad gweladennoù el liseoù da-geñver an distro-skol abalamour da c’houzout pelec’h eur en em gavet gant oberoù fetis ar Rannvro e liseoù Breizh. Ar sizhun-mañ : al liseoù Rosa Parks e Rostrenenn, Alain-René Lesage e Gwened ha Beltram ar Gwesklin en Alre.\nAr brezhoneg war ar pemdez\nTremenit ho tiplom barregezh war ar yezh e brezhoneg (DBY) !\nKrouet eo bet, er bloaz-mañ, an diplom kentañ war ar brezhoneg anavezet evit an dud deuet : an DBY e brezhoneg. Testeniañ a ra, evit Europa a-bezh, e vezer barrek d’ober gant ur yezh. Ma fell deoc’h tremen anezhañ (gant sikour ar Rannvro), lakait hoc’h anv enlinenn a-benn an 13 a viz Mae !\nKendiviz foran : peseurt PBLD war-lerc’h 2020 ?\nA-benn 2021 e tleo Politikerezh Boutin al Labour-douar adreizhet bezañ lakaet da dalvezout ; da c’hortoz eur krog da gendivizout war ar sujed-se dija. Breizh zo unan eus ar rannvroioù kentañ e Frañs hag en Europa war dachenn al labour-douar, gant se e sell an afer-se outi da vat. Se zo kaoz ez eus roet lañs, gant Rannvro Breizh, d’ur c’hendiviz for...\nBreizh gant 10 bro evit an douristed\nBrest Douaroù ar Meurvor, Kalon Breizh pe Aod ar Vein Ruz… : brudañ a reer Breizh evit an douristed gant dek korn-bro hag a glot gant al lec’hioù darempredet gant an dud a zeu da vakañsiñ. Dek « Bro evit an douristed » hag a zo galvet, pep hini anezho, da ziorren o c’hinnigoù a-fet an touristerezh.\nOctobre 2019 2 Août 2019 1 Juillet 2019 3 Juin 2019 4 Mai 2019 3 Avril 2019 6 Mars 2019 3 Février 2019 4 Janvier 2019 4 Décembre 2018 5 Novembre 2018 4 Octobre 2018 5


Michael Bay e 2006.\nAnv ganedigezh : Michael Benjamin Bay\nDeiziad ganedigezh : 17 a viz C'hwevrer 1965\nLec'h ganedigezh : Los Angeles, California\nFilmoù a-bouez : Armageddon\n[www.michaelbay.com/ Lec'hienn ofisiel]\nMichael Benjamin Bay ganet d'ar 17 a viz C'hwevrer 1965 e Los Angeles, Kalifornia, zo ur filmaozour stadunanat brudet evit bezañ renet pe produet filmoù oberiant ker. Stil e filmoù a zo labouret mat da geñver filmañ prim, implij bras an efedoù ispisial, gant e-leizh a tarzhadennoù. Ar filmoù en deus bet produet pe renet evel Armageddon (1998), Pearl Harbor (2001) pe an heuliad filmoù the Transformers (2007–bremañ), o deus bet rastellet 78 bilion$ dre ar bed a-bezh. Perc'henn eo eus Platinum Dunes, gant Bradley Fuller hag Andrew Form.\nDaoust m'eo ur filmaozour hag a rastell kalz arc'hant n'eo ket brudet mat gant ar filmvarnerien. Ar filmoù The Rock (1996) pe Transformers (2007) a voe degemeret gant burutelladennoù etre, e filmoù all, evel heuliadoù ar film Transformers, a zo bet degemeret fall ha burutellet kreñv.\nBrudet eo evit bezañ un den macho, Kate Beckinsale a oa bet aet skuizh gant e zoareoù d'ober pa voe o sevel ar film Pear Harbor e 2001.\nAdtapet diwar « https://br.wikipedia.org/w/index.php?title=Michael_Bay&oldid=1972198 »


Lenn a ran: diwar ar ger "kead" deveret eus ar rakger ken- hag eus ar ger "oad". Neuze ne gomprenan ket : perak n'eo ket savet ar ger diwar kenoad, a zo er geriadurioù? Perak distresañ ar gerioù brezhonek? da virout a gompren ur ger a vije re aes a-hend-all? Bianchi-Bihan 2 Gwe 2009 da 05:57 (UTC)\nOpala: troet keadegezh da gevadegezh. Re vuan e ya emdroadur ar brezhoneg. Bianchi-Bihan 13 Gwe 2009 da 17:14 (UTC)\nUn den dianv en deus graet un adkas en abardevezh-mañ eus ar bajenn gozh betek an hini-mañ, displegañ ra ar cheñchamant anv marteze (n'am eus ket lennet ar penndad ha n'anavezan netra war an danvez, neuze n'on ket gouest da sikour muioc'h), digarez. A galon --Y-M D 13 Gwe 2009 da 17:21 (UTC)\nLenn a reer : Savet eo ar ger kevadegezh diwar ar ger kevad deveret eus ar rakger kev- hag eus ar ger oad, o talvezout er yezh pemdeziek « eus an hevelep oad » evit daou zen (alese kempred, eus an hevelep mare). Faltazi rik. Savet eo diwar ar ger kembraek cyfadeg ([]), hag a dalv eus ar memes mare, rak adeg a zo mare e kembraeg. Ha oad zo oed e kembraeg. Bianchi-Bihan (kaozeal) 10 Ebr 2017 da 05:07 (UTC)\nE pe c'heriadur e kaver ar ger kevad ? Bianchi-Bihan (kaozeal) 10 Ebr 2017 da 16:48 (UTC)\nKevadegezh zo re verr : kevadelegezhelegezh a vefe reishoc'h. Bianchi-Bihan (kaozeal) 10 Ebr 2017 da 18:25 (UTC)\nDistreiñ d'ar bajenn "Kevadegezh ha treadegezh".\nKemm diwezhañ d'an 10 Ebr 2017 da 18:27


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/414 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/414\nI. TIMOTEUS, VI.\nc’hannou, an droug-prezegerez, ar sonjezonou fall divarben ar re all, (5) hag an disputou inutil etre tud hag a zo corrompet ho spered, privet euz ar wirionez, ha pere a laka ar biete da veza eur zourcen a c’hounidegez. En em disparti euz ar seurt tud-se.\n(6) Hogen, ar biete gant eur spered contant a zo eur c’hounidegez vraz. (7) Rag n’hon euz digasset netra er bed, hag a-dra-sur na hellomp kas ganeomp netra er meaz anezhan. (8) Dre-ze, gant m’hon devezo boued ha peadra d’en em viska, n’hon euz ezom euz a netra en tu-all. (9) Mes ar re a fell dezhe beza pinvidic, a gwez en tentation hag en eur pech, hag en meur a c’hoant sod ha noazus, pere a veuz an dud er vizer, hag o c’has da goll. (10) Rag ar garantez evit an arc’hant eo ar c’hrizien euz a bep droug ; ha darn o veza possedet gant ar garantez-ze, ho deuz troet kein d’ar feiz, hag a zo en em daolet ho-unan er poaniou brassa.\n(11) Mes te, O den Doue ! tec’h diouz an traou-ze, ha klask ar justis, ar biete, ar feiz, ar garantez, ar batianted an dousder. (12) Combat ar gombat vad euz ar feiz, tap crog er vuez eternel, da behini ez oud bet ive galvet, hag en abek da behini ec’h euz great eur brofession vad dirag kalz a destou. (13) Me a ali stard ac’hanoud dirag Doue, pehini a ro buez d’an holl draou, ha dirag Jesus-Christ, pehini dirag Pons-Pilat a reaz eur govezion gaer, da viret ar gourc’hemen, (14) hep tarch e-bed ha didamal, beteg donedigez hon Aotrou Jesus-Christ ; (15) pehini a vezo diskouezet en he amzer gant an hini a zo eürus, ha n’euz hini Souveren e-bed nemerthan, gant Roue ar rouane, Aotrou an aotronez, (16) pehini hep-ken na hell ket mervel, hag a choum en eur sclerijen ha na heller ket tostaad outhi, ha n’eo ket bet gwelet, ha na hell beza gwelet gant den ; dezhan an henor hag ar galloud da viken ! Amen.\n(17) Kemen d’ar re a zo pinvidic er bed-man, na vezint ket ourgouillus, na lakaint ket ho fizians er pinvidigezou a heller da goll, mes en Doue beo, pehini a ro deomp en abondans pep tra da jouissa anezhe ; (18) ma raint vad, ma vezint pinvidic en oberou mad, prest da rei, da zioueret lod euz ho danvez ; (19) o tastum evel-se evit an amzer da zond eun tenzor savet var eur fondamant vad, evit gallout kaoud ar vuez eternel.\n(20) O Timoteus ! mir ar pez a\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/414&oldid=125543 »\nKemmoù diwezhañ degaset d'ar bajenn-mañ d'an 9 Eos 2018, da 12:21.


Holen - Wikipedia\nStrinkennoù holen a-dost\nBernioù holen e Bolivia\nHolen eus Nervouster nevez dastumet\nUr gador "Tad-kozh", a oa un arc'h evit an holen ivez.\nAn holen a zo ur maenad kloridenn sodiom (NaCl) dreist-holl hag a zo ret evit ma vefe buhez war an douar, met a-nebeudadoù. Fall e teu da vezañ d'al loened ha d'ar plant pa vez re anezhañ.\nUn temz-boued eo ivez, unan eus ar re goshañ hag ar re voutinañ er bed. Implijet e vez ivez evit ar salerezh, a zo un doare da virout ar boued.\n2.1 Holen naturel\n2.2 Holen puraet\n3 Teknikoù produiñ\n4 Evit keginañ hag all\n7 Gwelit ivez\nPa'z eo gouest an den a-vremañ da virout e voued e boestoù pe dre ar yenijenn abaoe ur c'hant vloaz bennak nemetken, an holen a oa bet an doare da virout ar boued abaoe miliadoù a vloavezhioù. Kavet eo bet war ul lec'hienn henoniel e Roumania e veze dija implijet gant tud eus an Neolitik eus sevenadur Cucuteni-Trypillia war-dro 6050 kent JK. Ul lec'hienn broduiñ all a zo bet kavet e rannvro Shanxi, e Sina, a zo ker kozh all.\nEus ar Grennamzer d'an Dispac'h gall e oa un tailh war an holen e Bro-C'hall anvet an dell-holen (gabelle e galleg). Ne oa ket anezhi e Breizh avat, neuze e oa kalz floderien etre an div vro, da skouer war Marzoù Breizh.\nRummoù[kemmañ | kemmañ ar vammenn]\nHolen naturel[kemmañ | kemmañ ar vammenn]\nPa n'eo ket bet puraet an holen e chom gant holl e vaenadoù naturel, ha yac'hoc'h eo eta, pinvidikoc'h e magneziom hag e louc'helfennoù. Menegomp ar flour-holen a zo dornzastumet e paludoù. Brudet eo hini Gwenrann da skouer.\nHolen puraet[kemmañ | kemmañ ar vammenn]\nPuraat an holen a ro un holen gwenn-kann ha munut, met kollet gantañ e berzhioù boued hag ouzhpennet ennañ harperioù ha danvez fluoret ha iodet. Implijet e vez ar muiañ gant an dud er bed avat. Implijet e vez ivez evit produiñ paper, gwiadoù, soavon ha skarzherioù.\nHolenn-taol[kemmañ | kemmañ ar vammenn]\nAn holen-taol a zo un holenn puraet, 95% pe ouzhpenn kloridenn sodiom ennañ. Graet e vez gantañ e keginerezh broioù ar c'hornôg. Kavet e vez alies war an taolioù gant ar pebr.\nTeknikoù produiñ[kemmañ | kemmañ ar vammenn]\nHolenn-maen : ur gwiskad maenad kalz holen ennañ eo, graet pell-pell zo dre ziaezhennadur lennoù pe morioù diabarzh. Eztennet e vez eus ur vengleuz pe dre ensinklañ dour.\nHolen-mor : produet eo dre ziaezhennañ an dour mor en ur palud.\nGallout a reer tennañ an holen end-eeun eus ar mor dre an hili, da lâret eo dour gant kalz holen ennañ.\nUl lestr o kargañ holen en Areia Branca, Brazil\nEvit keginañ hag all[kemmañ | kemmañ ar vammenn]\nImplijet e vez an holen evit temzañ ar meuzioù ha mirout ar boued : an irvin, ar c'hig (kaoz vez neuze eus "kig-sezon"), ar pesked (harink, moru...). Evit dierc'hañ pe diskornañ an hentoùevez implijet holen ivez.\nSkouerioù meuzioù ma vez graet gant holen : braog pe glazenn pobet en holen...\n35 g/l eo holenegezh an dour mor well-wazh, met ar morioù serr pe peuzserr a zo kalz nebeutoc'h pe muioc'h a holen enno, evel ar Mor Baltel (10 g/l) pe er c'hontrol ar Mor Marv (330 g/l) hag ar Mor Ruz, sallañ mor ar bed.\nEn Testamant Nevez, Jezuz a gomz eus "holen ar bed" evit an Iliz pe ar Gristenien.\nBagad Holen Mor, eus Gwenrann.\nAli hag holen / A roer d'an hini a c'houlenn.\n↑ Antiquity.ac.uk Olivier Weller & Gheorghe Dumitroaia : The earliest salt production in the world: an early Neolithic exploitation in Poiana Slatinei-Lunca, Romania.\nGwivan ur paludour breizhat\nAdtapet diwar « https://br.wikipedia.org/w/index.php?title=Holen&oldid=1976942 »


Eus an izel d’an uhel | Daskor\nPa zimezjont an eil d’egile, paour e oant ken ma oant paour a-walc’h. Ur son a lavaras ar wirionez diwar o fenn :\nKentañ ma oent dimezet\nAlo ! va mignon ! Alo ! Geo !\nEn ur stad trist ’oent lakaet.\nMet eürus e oant evelato, rak n’eo ket ar binvidigezh hag an arc’hant eo ar re a lak al levenez hag an eurvad en un tiegezh. Holl ec’h ouzomp ar pezh a lavar Furnezh ar Geiz eus a Vro-Vreizh :\nGwelloc’h karantez ’leizh an dorn\nEget n’eo arc’hant ’leizh ar forn.\nNeuze ’ta e oant eürus, Yann ha Katellig, daoust d’o faourentez. Evit ti, ul lojenn toet gant drez ha radenn, ha bleñchoù gwez diskourret, met\nGwell eo un ti bouedek\nEget un ti bras avelek\nEvit arrebeuri, ur gwele, ur pod houarn, ur skudell ; o daou e vezent o tebriñ e-barzh, e-giz daou labousig en o c’haoued a zebr boued en un hevelep krogen. -- Yann a c’houneze pevar gwenneg bemdez ; abaoe ez eus pell ! Met o vezañ m’edo ur gwaz fur ha tamm ebet dispignour na boesonier, an daou bried a deuas buan a-walc’h da espern peadra da brenañ un daol, ha bep a skaon mar plij. A-benn pevar pe bemp bloaz dimeziñ, o doa gellet prenañ e foar Bouldahud un dañvad, tudoù, ya un dañvad ! Met ar pezh na brenjont ket eo ar pezh en dije dalc’het ar muiañ ar garantez etrezo, da lavaret eo evit ar re na ententont ket, ur mab pe ur verc’h, pe zoken an eil hag egile, pe c’hoazh meur a hini anezho. Nann, siwazh, disher e oant, rak Katellig, ret lavaret ar wirionez e-lec’h hag e-giz m’emañ-hi, Katellig n’oa nemet ur c’haonac’henn anezhi !!!\nUn nozvezh war an diskar-amzer, pa oa hi aet en he gwele, Katellig lavaras d’he gwaz :\n– A ! Yann baour, me ’oar petra n’am eus ket graet, me...\n– O ! me ’oar ivez, me, petra n’out ket gouest da ober ! eme Yann a oa o tiwiskañ e lavreg.\n– Nann, Yann baour, n’ouzout ket ! Soñj ’ta, chomet eo er-maez.\n– Piv ’ta ?\n– Hon dañvad, Yann baour ! Ha ma vefe aet e kof Gwilhoù ar Bleiz ?\nSetu Yann, didrouz, d’en em adwiskañ, ha dav kuit da glask an dañvad. Sklêr e oa al loar en he c’hann. Met daoust da se, Yann ne gave na roud na tres ebet eus an dianket Oanig paour ! Ar bleiz digoustiañs a dra sur en doa sammet anezhañ ha koaniet gantañ ! Ha setu hor paourkaezh Yann diberc’hennet diouzh e zañvad, ur son trist o sevel d’e eñvor :\nKañv da’m dañvad penngornik !\nMe ’meus keuz da’m dañvad !\nKañv da’m dañvadig mat !\nEmichañs, goude eñvoriñ e son, en doa he c’hanet ivez, rak pa oa o tostaat ouzh park an Tri-Ferson, e klevas ur vouezh a-dreñv e gein o c’houlenn outañ :\n– A ! va den paour, dit-te eo e oa an dañvad ?\nYann en ur zistroiñ a responte :\n– Ya, din-me ; ankounac’haet er-maez en abardaez-mañ gant va hini-gozh.\nHag e welas eo un aotroù a gomze outañ ; ya, un aotroù, hag unan a-feson c’hoazh ! ha d’e heul daou gi-bleiz, o blev garv savet pik warno, hag int dielc’het [dizalc’het ?], o zeod un hanter goured er-maez eus o beg, daoulagad en o fennoù e-giz daougef tan war enaou. Sentus koulskoude e choment unan a bep tu d’ar mestr.\n– Basta ! neuze n’eo ket didamall da hini-gozh ; rak bremaik p’edomp o tremen dre amañ, hon eus gwelet ur bleiz o tagañ un dañvad. Buan va chas war e lerc’h ha me ivez ; un hanter eur goude e oa lazhet Gwilhaouig ganeomp ahont en tu all d’ar stankenn.\n– Mat eo ho chas neuze, aotroù, eme Yann glac’haret-holl.\n– Mat-dreist ’int, va den ; ha mar karez o c’hemeret, e vezint dit, rak em maner em eus c’hoazh n’ouzon ket kaer pet anezho.\n– Marc’had graet ; ho trugarekaat a ran.\nGoude kenavo, setu int pep hini da sachañ diouzh e du : an aotroù e-unan etrezek e vaner ; ha Yann war-zu e lojenn, krog en e chas. Degouezhout a reas er gêr pa zegouezhe ivez Katellig, savet ha bet diouzh he zu o klask ar paourkaezh dañvad.\n– Debret eo gant ur bleiz lontrek !\n– Ha da biv ar chas-se ?\n– Din-me ’int bremañ : digant un aotroù em eus o bet ; int eo o deus kaset d’ar bed all tager hon dañvad. Chas dispar ’int, a lavare o mestr.\nHag int endro da gousket hep muioc’h a drouz nag a gomzoù.\nSiwazh ! N’ouzer ket pe gant an anoued he doa paket o c’haloupat en noz er-maez, pe gant keuz d’he dañvad penngornik, marteze an eil hag egile, Katellig ne savas ken diwar an taol-se ; ha tri pe bevar devezh goude e oa intañvezet ar paourkaezh Yann !...\n– Feiz ! emezañ, goullo e kavan amañ an ti bremañ ; kenkoulz tra din mont ac’halenn !\nHag eñ en hent, bepred eeun dirazañ, hep gouzout kaer betek pelec’h ez aje, e zaou gi d’e heul, Krogmat ha Pegstart. Gant penaos kaout boued n’edo ket nec’het an disterañ ; rak pa veze naon o tont dezhañ, gant e chas e c’helle bezañ disoursi : ur c’houlin, ur c’had bennak a golle kerkent o buhez, hag hep kaout anezhi zoken en-dro, ar pezh a oa ar gwashañ evito, pe ar gwellañ marteze.\nUn devezh, en un dremen dre ar gêr-benn eus ar vro, e klevas enkantiñ e oa kouezhet merc’h ar roue dindan galloud un aerouant a seizh penn, en ur palez e-kreiz ur c’hoad don ; an hini he zennfe ac’hano, en defe anezhi da zimeziñ, pe, mar kavfe gwelloc’h, he fouez en aour.\n– Setu aze hag a rae brav a-walc’h va stal, a soñjas Yann ; n’eo ket ankounac’haat Katellig eo a ran, ar baourez kaezh ; koulskoude peogwir ’on intañv, ha mar gallfen, ne vefe ket ur pec’hed bras evidon dimeziñ gant merc’h ar roue.\nHa diwar ar soñj treut-se, eñ war-zo ar c’hoad da glask ar plac’h yaouank, e zaou gi d’e heul. A-boan er c’hoad, setu Krogmat oc’h harzhal, ha Pegstart o c’hrognal, ha Yann o welet dirazañ, en un taol, dor borzh ur palez kaer... Hag eñ difoultre kaer o pountañ dor war an nor, hag e-barzh, e gon d’e heul. Diouzhtu e paras selloù Yann war ur plac’h yaouank, ur gened dispar dezhi, strafuilhet gant an aon ; hag e penn pellañ ar porzh, e welas an aerouant. Kerkent al loen spontus a laoskas seizh blejadenn euzhus dre e seizh penn. Charinkat a rae e zent en e vuanegezh, hag ouzh mein al leur e lemme e skilfoù kamm, ur vogedenn flaerius o strinkañ diouzh e seizh gourlañchenn ; ar skant glas a strake war e gein torgennek e-giz bili war an aod pa vez trec’h bras, hag e lost forc’hek a c’hwibane en aer.\nGant ur vouezh roc’hellus e c’houlennas ouzh Yann :\n– Petra ? Preñvig-douar, pe debret, pe evet e vi ?\nMet Yann n’en doa ket c’hoazh c’hoant da vezañ na debret, nag evet, na lonket ; evit pep respont e flouras o c’hein d’e gon. « Skis ! Skis ! » emezañ. Ha Pegstart da sailhañ war ar flaerius seizhpennek, ha Krogmat da lammet war ar c’hein skantennek, ha da dagañ an eil penn war-lerc’h egile, ha Yann ivez da sikour e chas eus e wellañ hag o lopañ a dro chouk war an aerouant.\nNe badas ket pell ar c’hrogad. Yann ne oe ket evet na debret, met an aerouant divalav a dremenas dezhañ ar c’hoant lonkañ diwar an taol-se. Gant e gontell-laz Yann a droc’has prim ar seizh penn, a sammas anezho en e vizaj, ha kuit ganto, e zaou gi-bleiz d’e heul, en ur gimiadiñ a-bell diouzh ar plac’h yaouank a rede war e lerc’h, en ur c’hervel anezhañ he salver, he mirour, he fried. Met Yann a rede araozi hag a soñje « Aon ho peus c’hoazh, merc’h ar roue ; diwezhatoc’h m’ho peus c’hoant, e gwirionez da’m c’haout da bried, c’hwi am c’hlasko ; ha neuze ho daou ni a welo. » Koulskoude dre ma rede dre ar c’hoad e kave ar seizh penn pounneroc’h-pounner.\nHag e tanfoeltras anezho ouzh ur sklosenn gozh, goude bezañ troc’het ar seizh teod diouto. Ha skañvaet dezhañ, e kerzhas d’ar gêr-benn da welet petra ’c’hoarvezfe.\nHa petra c’hoarvezas ? — Setu amañ. Merc’h ar roue, goude he salvedigezh vurzhudus, ne oa ket pell evit degouezhout er gêr, e lez he zad. Hemañ evel m’en doa roet e c’her, a lakeas klask war ar salver, evit dimeziñ dezhañ e verc’h.\nHogen, e-pad ar c’heid amzer-se, ur glaouer beg-du o tremen gant e garrad glaou dre gichen ar sklosenn gozh, a gavas ar seizh penn hag a sammas anezho en e garr. Pa zegouezhas er gêr-benn, ne oa ken meneg nemet e oa salver merc’h ar roue, ha ne deued ket a-benn da gavout he salver. Ar glaouer neuze ne oe ket pell evit mont d’al lez, graet e soñj gantañ :\n– Aotroù, emezañ d’ar roue, me an hini en deus savetaet he buhez d’ho merc’h muiañ-karet ; goulenn a ran he fouez en aour ; rak evel n’on nemet ur glaouer ha ma’z eo du-pod va c’hroc’hen, ne c’hellan ket dimeziñ d’ho merc’h ; paneve-se...\n– Penaos, te, beg lous ? eme ar roue diskredik an tamm anezhañ.\n– Me, aotroù ; ha mar karit o gwelet, seizh penn an aerouant a zo aze em c’harr.\nGoude bezañ graet ur sell ouzh ar pennoù euzhus c’hoazh o tiwadañ :\n– Mat ! met n’eo ket a-walc’h, eme ar roue deut ar fiziañs ennañ. Nann, n’eo ket gant aour e c’heller paeañ servijoù evel-se ; kent-se, me ’lavar, me, e timezi da’m merc’h a-benn warc’hoazh vintin, ha me eo ar mestr !\nHag an tad-kaer, evit ma vije ar glaouer dereatoc’h da vont dirak e verc’h, a c’halvas pevar soudard d’e welc’hiñ ; nav lur soavon du ha seizh broust koad a oe uzet war e dro evit e gemprenn. Antronoz vintin e oe lazhet al leueoù bihan, an deñved hag an oc’hen lart ; darev ar soubenn, ha poaz ar sklipoù. Taolioù hir a oa savet n’ouzon ket pet warn ugent. Hag er porzh a enor merc’h ar roue a dlee bremaik lavaret ya dirak he zad. Hogen pa welas hi da biv e felled he dimeziñ, e lavaras un nann dichek ha distag :\n– Nann, nann, n’eo ket hemañ a zo bet o tiframmañ ac’hanon diouzh tre skilfoù an aerouant !...\n– Penaos n’eo ket me ? a c’houlenne ar glaouer. Ha n’ho peus ket gwelet ar pennoù aze ganin ?\nDres ! d’an ampoent daou gi-bleiz Yann a ziskordas da chalpat, ha merc’h ar roue a baras he daoulagad war re he salver gwirion ; ha Yann, dre douez an engroez a dud a oa eno, a respontas :\n– Ar pennoù, ya ; met marv edont, pa e teus o c’havet ; e-lec’h an teodoù a zo ganin amañ, ne welez ket, glaouer ?\nHa Yann o diskoueze, ar seizh teod forc’hek. Ar glaouer, me ’lavar deoc’h, ne oa ket du-se er frikoù. Un tantad a oe savet ken buan e korn ar porzh ; ha gant ar pennoù, hag eskern ar glaouer e oe graet glaou !\nHa Yann ! Merc’h ar roue, dirak an holl, a deuas da boket dezhan, ha d’her briata gant ur garantez divuzul. Ha Yann, intañv ar paourkaezh Katellig, a deuas da vezañ mab-kaer ar roue.\nAn hini a gontas ar gontenn a oa bet ivez er friko e-pad eizh deiz. Pa deuas d’ar gêr, eo bet pell gant ar boan en e zivesker, kement e tañsas jabadao ha gavotennoù en enor da Yann savet\nEus an izel d’an uhel !\nLiens transversaux de livre pour Eus an izel d’an uhel\n‹ Filhor Paolig a Gersatan\nTruilhennig ha Gargarenez ›


Tangi Thomin | YA! Keleier e brezhoneg - kazetenn sizhuniek enlinenn\nKeleier » Atersadennoù » Tangi Thomin\n26 / 06 / 2017 | Atersadennoù | Commentaires fermés sur Tangi Thomin\nTangi, penaos e oac’h deuet da vezañ prezidant Kann al Loar ?\nPrezidant Kann al Loar on abaoe 2012. Ar bloavezh-se e oa tremenet fall ar gouel, cheñchamantoù bras ‘oa bet divizet gant ar c’huzul-merañ e 2011 ha n’eo ket bet efedus ar choazoù graet gantañ. Kollet ‘oa bet kalz arc’hant, ouzhpenn da-se ‘oa bet fall an amzer. Pa oa erru poent ober ar bilañs o doa divizet izili ar burev kuitaat ar gevredigezh ha savet ‘oa bet ganeomp ur strolladig evit adsevel ur raktres nevez hag a c’hellfe saveteiñ ar festival. Goude ‘oa deuet poent an emvod-meur ha dav ‘oa bet deomp lakaat unan e penn ar stal… Setu penaos eo c’hoarvezet an traoù, ne oa nag ur pal nag un dra raktreset.\nPetra zo d’ober er post-se ?\nUr post labourus a-hed ar bloaz eo. A bep seurt a vez d’ober ha dreist-holl bezañ sur e vez graet pep tra gant an holl dud e-karg. Ur bern strolladoù-labour a vez er gevredigezh, gant tud e penn, ha dav eo gwiriekaat e ya mat ganto pep tra. Pa vez kudenn pe gudenn eo dav dirouestlañ anezhi. Ma vez prientet mat pep tra e rank bezañ sioulik ar festival evit ar prezidant, ma vez prientet fall avat, aze e vez start an traoù.\nPerak eo troet kement-se war ar brezhoneg ha sevenadur Breizh ?\nE 1987 eo bet savet ar Festival gant ur strollad tud bet er Bleun-Brug, c’hoant ganto kenderc’hel gant ar memes spered. C’hoant o doa kaout ur festival e-lec’h ma vez roet plas d’ar yezh, ha da arzourien ar vro a glask lakaat an traoù da vont war-raok.\nAbaoe eo chomet ganeomp ar spered-se. Kinnig abadennoù e brezhoneg, pe war danvez Breizh, krouidigezhioù, strolladoù nevez-savet a vez bep bloaz ingal abaoe ar bloavezh kentañ.\nA-bouez eo deoc’h bezañ etre div vro, Bro-Leon ha Bro-Gerne, etre sevenadurioù disheñvel ?\nLanderne a zo e Leon hag e Kerne. Ar festival ivez, hervez an ezhommoù ez eo bet aozet an abadennoù pe e Leon pe e Kerne. Abaoe un toullad bloavezhioù avat e vezomp kentoc’h e Bro-Leon, war ar c’haeoù.\nDifenn a reomp kalzik identelezh Bro-Leon gant dilennadeg Rouanez Festival Bro-Leon, gant kenstrivadegoù sonerien daou-ha-daou, gant kenstrivadegoù Dañs Kef pe Gavotenn Goueled-Leon pe c’hoazh ar c’hoñkour daouad libr. Hemañ avat a zo ivez digor da vuzik Plougastell ha da hini Kernevodez e Bro-Gerne, ur vro dispriziet a-walc’h met unaan a zeu en-dro diouzh ar c’hiz. Gellout a reomp neuze lavaret emaomp gant un troad e Leon hag un all e Kerne, met kentoc’h troet war Bro-Leon avat.\nAlies e kaver tud war an oad e seurt postoù, perak unan yaouank ha petra a zegas ?\nKavet ‘vez prezidanted yaouank a-walc’h e gouelioù hag e aozadurioù all ! Din-me, bezañ e penn un aozadur evel Kann al Loar – Festival Bro-Leon n’eo ket afer bezañ yaouank pe gozh, paotr pe blac’h, Leonad pe Gernevad met kentoc’h un afer a c’hoant. N’omp ket un embregerezh. A-youl vat on, evel tud ar skipailh. Dav deomp kavout da bep hini ar plas a zerefe ar gwellañ dezhañ.\nAr re gozh a zegas o skiant-prenet, amzer o deus ivez. Ar re yaouank a zegas ar youl, mennozhioù nevez, hag an amzer evit ar re o deus…\nE derou an hañv e vez dalc’het ar gouel, pa ne vez ket an holl douristed er vro. Ur gudenn eo ?\nUr choaz eo bet lakaat ar gouel e penn-kentañ an hañv. Fellout a ra deomp bezañ AR gouel a zigor an hañv. Evel-just e vefe kalz muioc’h a douristed un tamm diwezhatoc’h, met beuzet e vefemp ivez gant gouelioù all rak stank-tre eo ar c’hinnigoù goude-se.\nPenaos e welit dazont Kann al Loar, 30 vloaz goude ma vefe bet loc’het ganti ?\nEvel ger-stur Landerne eo, Dalc’h mat – Dalc’h Soñj. Derc’hel a reomp da vont gant an hent boulc’het 30 vloaz zo, ha pa glasker plantañ taolioù fall deomp. Derc’hel a reomp ivez soñj eus ar re o deus sikouret ac’hanomp hag ar re hon eus sikouret ivez, un toullad arzourien vrudet bremañ e-mesk ar re-se.\nEvit an dazont avat e vo evel ma rank bezañ, n’omp kazimant nemet tud a-youl vat ha ma vezomp laosket da genderc’hel e vo c’hoazh deus Kann al Loar warc’hoazh. Ma vezomp lakaet re ziaes ne vo ket ken, evel-se emañ an traoù hiriv an deiz e Breizh. Evel evit kalz traoù all eo ur stourm evit dont a-benn da sevel gouelioù hag e-touez an abegoù ez eus an nebeud a vediaoù a ra plas d’an arzourien a vez kinniget ganeomp.\nAl livioù a ya daou-ha-daou alies evidon. Neuze e vefe da gentañ gwenn-ha-du… Met n’int ket livioù sañset, neuze e vefe livioù Landerne, e ardamezouriezh e vefe lavaret glazur (glaz) hag aour (melen kwa). Al livioù a vez gwisket ganeomp war jiletenn ha gouriz Bagad Bro Landerne int.Ma vefe ul liv hepken e vefe ar ruz evel liv roched skipailh rugbi Bro-Gembre !\nPeseurt lec’h ho pije c’hoant da reiñ da anavezout d’ar re all ?\nPont Landerne, lec’h buhezekañ Landerne emichañs. Un ijinadenn deus ar re c’haerañ eo al lec’h-se !\nAr re a bedomp bep bloaz e Kann al Loar, setu pal ar gouel. Kalz anezho a vez bihan o brud met bras o c’halite. Goude un nebeud bloavezhioù e vez kinniget gant mignoned pediñ arzour-mañ-arzour ha ni da lavaret dezho int bet pedet dija daou pe dri bloaz zo dija…\nPeseurt sonerezh a blij deoc’h ?\nA bep seurt, traoù a Vreizh evel-just, met ivez strolladoù a Vro-Gebek pe eus kreiz-Frañs. Sonerezh hengounel a-vremañ, sonerezh festoù-noz, met ivez traoù diroll. Selaou a ran kalz ar pezh a ra ar bagadoù e rummad kentañ, war internet.\nPeseurt bro ho pije c’hoant da weladenniñ ?\nBro-Island evit gwelet penaos e c’hell treiñ an traoù war un enezenn ken bihan. An tisavouriezh, ar sportoù hengounel, ar menezioù-tan evel an Eyjafjallajökull, pe c’hoazh ar boued !\nAr youl da sevel traoù evit an dud. Pa weler ar startijenn a vez lakaet gant politikourien evit distrujañ traoù pe evit lorc’henniñ war ar pezh o deus graet, e kavan brav gwelet lod a-wechoù ganto ar c’hoant da glask sevel traoù evit mad an holl.\nHopala, er gêr e vezan alies o keginañ, laoskel a ran ar gwastilli hag an tartezennoù d’ar re all. Ar c’houskous a blij din fardañ, hini va mamm eo an hini gwellañ evel-just. Un deiz bennak e vo dav din ober Kig-ha-Fars ivez, ne dle ket bezañ gwall zisheñvel, hini va zad eo an hini gwellañ an taol-mañ.\nPaotr an tan ! ‘Gav din e vefe bet ur vuhez all da vat evidon, met pa oan yaouank e oan tik gant an otoioù ruz, pignat ouzh skeul kreizenn ar bomperien, mont da atersiñ anezho. Marteze ‘m eus cheñchet mennozh goude bezañ bet oc’h añduriñ sellet ouzh kasedig VHS Sam Tân kinniget gant Mari Gwylim e kembraeg penn-da-benn. Bemdez goude fin ar skol e oa ret sellet an tresadennoù-bev gant va breur, betek re e oa bet sellet ganeomp, ‘gav din.\nEn un doare negativel e lavarfen dirak sotoni Trump, hag ivez an dud a vez atav o prenañ traoù didalvez (diouzh ar Sul e stalioù divent evel-just).\nEn un doare pozitivel e lavarfen gant an dud a lak an traoù da vont war-raok atav, memes pa vez diaes spontus evito, divroidi, tud ampechet, stourmerien, tud kalonek a vez kavet war an tamm douar patatez-mañ, memestra !\nMat ha buan n’int ket unan. Implijet ‘vez forzhik ganin er skol met talvezout a ra kalz en diavaez ivez !\nC’hoant ho pije da gas ul lizher klemm d’un den resis. Da biv e kasfec’h anezhañ ha perak ‘ta ?\nD’ar bolitikourien vrein a lak o buhez hag o brud da dremen a-raok mad an holl.\nBevañ asambles daoust d’ar feulster a vez tro-dro deomp. N’eo ket un dra aes met kalz aesoc’h e vefe an traoù evit an holl hep feulster. A-bouez eo diskouez d’ar vugale eo ret bezañ digor war ar re all.\nPetra a zo, er bed tro-dro deoc’h, ha ne gomprenit ket hag ho pije c’hoant e vefe displeget deoc’h ?\nAn abadennoù tele brein a vez war chadennoù brein, ha perak n’omp ket gouest da gaout un tele e yezh ar vro evel e Bro-Gembre.\nLabouret ho peus kalet e-pad ar bloavezh evit prientiñ Kann al Loar – Festival Bro-Leon gant ur skipailh beuz, ha prest e vezo pep tra evit digoradur diouzh an 13 a viz Gouere ?


Selaouit en dro an diviz war an LGV, al linenn tren tizh bras\nJeudi 29 juin 2017 à 20:27 -\nDa biv profito an LGV ? Se oa ar goulenn a oa bet savet, da vare diviz ar yaou da daou zen war-eeun ganeomp : Gérard Lahellec ha Gwenvael Jequel. Selaouit an tabut en dro !\nAdalek disul e c'hello pep hini ac'hanomp profitañ eus an LGV © Maxppp - Maxppp\nHanter-kant bloaz zo e oa ezhomm s7e30 evit mont eus Brest betek Paris. Hiziv an deiz : 4e10, d'an neubeutañ. Adalek disul e c'hello pep hini ac'hanomp mont eus Brest pe Kemper betek Paris dindan 3e30. Gant an LGV, al linenn tren tizh bras, e vo ezhomm tri c'hard eur nebeutoc'h evit bremañ.\nMet da biv profito an LGV ? Da Roazhon ? Ne vo ket laosket Breizh Izel da gostez ? Hag-eñ e teuio touristed gant an tren ? Ne vo ket re gêr an tikiji ? Ar goulennoù-se a oa bet savet da Gérard Lahellec, eil prezidant rannvro Breizh e-karg eus an transportoù ha da Gwenvael Jequel, eus Oui la Bretagne.\nLodenn gentañ an diviz : trenioù evit ar Barizianiz ?\nUn eurvezh hanter evit liammañ kêrbenn Frañs ha Roazhon, setu pezh a ginnig an LGV. "Ur sapre chañs eo evit Roazhon, eme Gérard Lahellec, met ivez evit tout ar vro. Ar re a c'hounezo muioc'h a amzer eo ar re a zaio betek Penn-ar-Bed." Met piv a c'hello kemer an trenioù-mañ ? "An dud pinvidik hepken", a respont Gwenvael Jequel, graet un doare "simulation" gantañ. "Ahe, e miz gouere. Lakomp em eus c'hoant da vont da Baris gant va familh, tri den. Mont ha dont : 350 euro. Piv a c'hell lakaat 350 euro evit ober ar veaj-mañ ?"\nSelaouit lodenn gentañ an diviz ar yaou war an LGV\nWar-eeun e oa ganeomp Gérard Lahellec, eil prezidant ar rannvro e-karg eus an transportoù. - Lec'hienn Gérard Lahellec\nEil lodenn : hag-eñ e teuio touristed gant an tren ?\n"Dre ma vo aesetoc'h dont d'ar vro e teuio muioc'h a douristed, a zispleg Gérard Lahellec. An TGV a sach ivez muioc'h a drenioù TER, un dra vat e vo ivez evit ekonomiez ar vro." "Sur a-walac'h eo tud a c'hell prenañ tikiji ker. Met sur a-walac'h e pigno priz an tiez. Ar Barisianiz a zo pinvidikoc'h egedomp ha gant piv e vo prenet an tiez ? Ur risk eo", a gendalc'h Gwenvael Jequel.\nPrometet e oa bet e vefe ezhomm nemet 3e evit mont eus Penn-ar-Bed betek Paris. "Ezhomm a zo c'hoazh tostaat Penn-ar-Bed da Roazhon. Ret eo deomp ober al labour-se", a lavar Gérard Lahellec. "N'eo ket fin, un avañtur nevez a zo o kregiñ." Evit Gwenvael Jequel, ar pouezhusañ a zo sevel ul linenn da vat etre Roazhon ha Naoned. "Ha kaout ul linenn e kreiz ar vro ivez, dre Bondi ha Loudia."\nSelaouit eil lodenn an diviz diwar-benn an LGV\nManifestiñ a vez graet alies a-walac'h gant Gwenvael Jequel (a gleiz) evit difenn al linennoù tren bihan. - Lec'hienn Gwenvael Jequel


Keleier :: Priz al Levr Produet e Breizh\nDegemer | Skrivit dimp\nPelec'h kavout anezhañ?\nDigoridigezh an diskouezadeg\nPriz bras al Levr\nAtlas Breizh war\nAr steredegoù e brezhoneg\nFrederig ar Mouilhour,\nDigwener 20 a viz Mae 2011: Resevet eo bet Priz Bras al Levr "Taol Kalon" gant an "Atlas de Bretagne / Atlas Breizh"\nAr re o deus gounezhet ar prizioù "Produet e Breizh" e 2011 Bep bloaz e vez aozet abadenn Priz bras al Levrioù hag ar Pladennoù gant Produet e Breizh. E 2011, e oa gounezhet ar priz gant pevar levr ha pemp pladenn. Roet e vez gant ur juri eus tud a vicher (levrierien, pladennerien, kazetennerien). Resevet eo bet Priz bras al Levr "Taol Kalon" gant an "Atlas de Bretagne / Atlas Breizh".\nAtlas de Bretagne / Atlas Breizh, Priz bras al Levr "Taol Kalon"\nDivi Kervella ha Mikael Bodlore-Penlaez, aozerien Atlas de Bretagne / Atlas Breizh\nResevet eo bet Ya d'ar Brezhoneg gant Produet e Breizh\nTesevet e oa bet gant Jakez Bernard, Prezidant Produet e Breizh al label Ya d'ar Brezhoneg gant Lena Louarn, Prezidantez Ofis ar Brezhoneg ha Bez-Prezidantez Kuzul rannvro Breizh. Ober a ra bremañ kalz evit brudañ ar brezhoneg.\nPriz bras al Levr...\nFrank Darcel, Olivier Polard, Laurent Chaliot, aozerien meur eus Rok, ul levr kaer diwar-benn istor ar sonerezh rock e Breizh o deus resevet Priz bras al Levr e rann "Levr kaer". Thérèse Bardaine & Yannick Hemeury o deus resevet priz ar roman evit o levr Marin ha Hervé Lossec ur priz evit e levr Les Bretonnismes, a zo bremañ ur best-seller gant mui a 150 000 skouerenn gwerzhet.\nPriz bras ar Bladenn\nAodan, unan eus ar gounezherien Priz bras ar Bladenn evit o albom sonerezh "Origin" o deus produet o-unan. Didier Squiban & Sheer.k evit "Mesk !", Roland Becker evit "Immrama", Startijenn evit "Kreiz da fas !" ha Louise Ebrel evit "Ma Zad Ma Mamm" int ar re all o deus gounezhet.\nN'eo ket ret kinnig ar Vreudeur Morvan, memor bev ar C'Han-ha-Diskan e Breizh. Resevet o deus bet ur priz gant Jakez Bernard.\n© Atlas de Bretagne / Atlas Breizh  Pep gwir miret strizh  2011 Graet gant: Mikael Bodlore-Penlaez & Divi Kervella (Geobreizh.bzh)\nLevr embannet gant an Embannadurioù Coop Breizh gant skoazell Rannvro Breizh ha sikour Ofis Publik ar Brezhoneg


2009.8. 27-30 Degemer ha 20vet deiz-ha-bloaz - Site internet du Comité de jumelage Plogonnec - Llandysul.\nDegemer al lec'hienn > Plogoneg-Llandysul Brezhoneg > Eskemmoù abaoe 2005 > 2009.8. 27-30 Degemer ha 20vet deiz-ha-bloaz\n2009.8. 27-30 Degemer ha 20vet deiz-ha-bloaz\nD’an 20 a viz Eost 1989 eo e oa bet sinet e Plogoneg Karta ar Gevellañ gant Llandysul. Ingal ha dibaouez eo bet an eskemmoù abaoe, ha kreñv eo al liammoù a zo bet ereet etre an div gumun. A-benn lidañ dibar ha skedus ugentvet deiz-ha-bloaz ar gevellañ eo bet krouet un arvest “Tan-ha-Kurun” a oa e bal o c’hreñvaat c’hoazh o lakaat ar muiañ a dud posubl da c’houzout pe derc’hel soñj e oa bet bevet asambles, e penn kentañ hor amzervezh, ar memes istor gant hon div bobl daoust d’ar mor a oa etrezomp. Tro o deus bet hor mignoned a Llandysul da arvestiñ ouzh an trede abadenn, an hini ziwezhañ, dindan un oabl steredennek. Disoñjet krenn glav an devezh kent...\n... ar YAOU 27. Digouezhout a reas ar c’harr-boutin e-kichen chapel St Telo, el lec’h ma oa c’hoariet an arvest “Tan-ha-Kurun” ha ma laboure abaoe ar mintin (pelloc’h e gwirionez !) degadoù a dud a youl-vat, tud ar familhoù-degemer al lodenn vrasañ anezho. Levenez d’en em welout ha d’en em vriata ur wech ouzhpenn... e goudor an disglaverioù ! Croeso i Blogoneg !\nMintinvezh e Maner Kernaod, e Mellag, a-benn gweladenniñ un diskouezhadeg anvet “1838-2009” : Trivliadoù beaj. Ur Breizhad yaouank e Kembre”. Savet e oa bet an diskouezhadeg-se evit danevelliñ beaj Kervarker (Hersart de la Villemarqué) da Vro Gembre e 1838. Ul lodenn anezhi a oa bet savet da sachañ evezh war an darempredoù a-vremañ etre Breizh ha Kembre. E-touez an darempredoù-mañ e oa graet anv eus an eskemmoù kaset da benn gant ar c’hêrioù gevellet. Kemeret o deus kuzul Gevellañ ha Ti-Kêr Plogoneg perzh e sevenidigezh al lodenn-se dre fiziañ pemp oberenn bet profet gant hor mignoned a Vro Gembre a-hed an ugent vloaz paseet.\nWar-lerc’h an diskouezhadeg o deus ar Gembreiz gweladennet ar maner, ar park hag an avalenneg... ha zoken ar c’houdorenn evit kaout lein (ur piknik) e gwasked diouzh... an heol !\nEndervezh e Abati St Maoris, e Kloar-Karnoed, war ribloù al Laita. Un abati sistersian eus an XIIvet kantved eo (da nebeutañ ar rivinoù a vez gwelet hiziv an deiz, rak krouet eo bet ar manati kentañ kalz a-raok gant ur manac’h deuet gant hon hendadoù diouzh Breizh-Veur d’an Armorig). Hervez ali an holl eo bet dedennus-tre ar weladenn bet kaset da benn dindan renerezh heñcher ofisiel an Abati. Dre lagad ur c’hamera “isruz” e oa ivez posubl sellout ouzh un tropad logod-dall graet o annez ganto er c’hrignol. www.clohars-carnoet.fr\nAl lid ofisiel\nA-boan m’o doa bet ar Gembreiz hag ar familhoù-degemer amzer d’en em wiskañ cheuc’h o tont en-dro diouzh Kloar-Karnoed ma oant gortozet er Sal Sokio-Sevenadurel evit lidañ ugentvet deiz-ha-bloaz ar gevellañ.\nKalz a dud a oa dija er sal rak e oa bet daou emvod enni e-pad an endervez : hini ar c’humunioù gevellet gant ar Vro-Gembre - aozet gant Kuzul Rannvro Breizh - hag hini Skol Uhel Ar Vro – Kevrenn ar sportoù etrekeltiek. Evit an holl e oa an okazion d’arvestiñ ouzh an abadenn “Tan-ha-Kurun” war-lerc’h. Goude prezegennoù boas ar brezidanted, William Bevan Jones ha Jean-Yves Kervarec, hini Maer Plogoneg, Christian Keribin, hag hini Bezprezidant Rannvro Breizh e karg eus an darempredoù etrevroadel, Christian Guyonvarc’h, o deus profet ar Gembreiz ur wezenn-avaloù eus Enezenn Enlli (Ynis Enlli e kembraeg, Bardsey Island e saozneg) d’ar Blogoniz.\nHag ur souezhadenn vras a zo bet war-lerc’h evit Huw Bevan Jones ha Wenna e wreg. Prezidant kentañ ar C’huzul eus tu Llandysul eo bet ha gantañ eo bet roet lañs d’ar Gevellañ. Ha Wenna, abaoe an derou, a zo bet oberiant-tre war bep dachenn a-fed ar Gevellañ... A-benn o zrugarekaat evit o labour e voent medalennet gant ar gumun. Goude ur banne a enor, evet buhan rak berr-tre e oa an amzer, ez eas ar Gembreiz pep gant e familh-degemer betek Lopeo evit koaniañ.\nBoued fardet war ar glaou-ruz. E grañj vras Lopeo o deus koaniet ar Gembreiz hag o ostizien... pe, evit lavaret gwiroc’h, ul lodenn anezho p’o doa ranket en em zispartiañ tud meur a familh-degemer : ur bern anezho o doa kroget dija pep gant e gefridi war dachenn an “Tan-ha-Kurun”. Planedenn kriz ha kalet evito rak, evel just, eo bet un abardaevezh plijus kenañ, karadek ha leun a vuhez daoust da skuizhder an devezh. Hag un tammig a-raok hanternoz eo bet souezhet bras ar Gembreiz o klevout dibunadeg an otoioù. An M4, koulz lavaret !... Dav eo resisaat edo Lopeo war hent an distro evit an dud a guitae St Telo war-lerc’h an arvest...\nChomet ar Gembreiz pep gant e familh-degemer e-pad ar mintinvezh hag evit lein kreisteiz. Lod anezho a chomas d’ober kousk-mintin, dreist-holl ar vugale, hag int niverus a-walc’h an taol-mañ, skuizh un tamm gant lusk mont-en-dro an derc’hent !\nEndervez : un nebeut prenadennoù amañ hag ahont, evel boas... hag en em gavas an holl asambles ar wech-mañ (Kembreiz, familhoù-degemer, tud a youl-vat oc’h ober war-dro an arvest...) e “kêr ar c’hevredigezhioù hag an artizaned” savet a-gostez da dachenn “Tan-ha-Kurun”. Tu a oa da bep hini a gare pleustriñ war ar gouren, war ar boul-tenn (a-drugarez da dud “Klub an Didu”), goulenn digant ar breolimer lemmañ e gontili pe e sizhailhoù, kemenn ur paner d’ar bouteger pe troad ul lampenn d’ar c’hizeller-koad, degas e gozh akordeoñs d’an treser, prenañ ur bizoù koant graet gant kozh-dafar, bamiñ ouzh taolennoù ul livour a Blogoneg, flourañ givri ha tañva fourmaj ar vaesaerez staliet nevez ‘zo e Kerdelan (tost-tre diouzh chapel St Telo) hag, evel just, pennaouiñ keleier ha titouroù e stand ar c’huzulioù gevellañ, an Europ hag ar “Gevredigezh Breizh-Kembre”. Kuzul Plogoneg a ginnige faro e “dee-shirtoù” hollgaer moulet warno skritell an arvest “Ur wech e oa Telo”.\nMare ar c’hoan a zo bet an okazion evit an holl da gejañ an eil re gant egile : an dud a youl vat, ar c’hoarierien hag an adc’hoarierien, ankeniet un tammik a-raok pignat war al leurenn, an diskouezherien hag an arvesterien degouezhet un tamm en a-raok evit koaniañ war al lec’h a-raok an abadenn...\n“An Tan-ha-Kurun !”\nKantreet a skouarn da skouarn en doa ar brud e-pad un nebeut mizioù e Bro-Gembre : Kuzul Plogoneg a oa o prientiñ un arvest “Tan-ha-Kurun” evit ugentvet deiz-ha-bloaz ar gevellañ. Petra a dalveze kement-mañ ? Perak un arvest e-lec’h Fest-Noz Lopeo a zo ken plijus ? Etre daou soñj e chome hon tri-ugentad a vignoned...\nArvestet o deus an abadenn bodet holl asamblez dirak al leurenn, bep gant un talgen-selaou rak e oa bet troet pep tra e kembraeg evito. Sevenet eo bet an droidigezh gant Jacqueline Gibson, prezidantez ar “Gevredigezh Breizh-Kembre” hag e gwaz Richard. Un druez ez eus bet un nebeudig a gudennoù teknik..., marteze ne oa ket bet reizhet mat an talm war mekanikoù ‘zo... Ma... Hor seizh gwellañ hon eus graet hag an holl a zo bet fromet gant meurded an abadenn ha gant istor Telo, un haroz a zo stag ouzh an div bobl a hiziv na oant nemet unan d’ar mare-se. An holl a zo bet fromet ivez gant kevrinded an dilhadoù, tommder ar mouezhioù, en o zouez hini Lleuwen Steffan..\nBez’ez eus tud hag a embann uhel, lod anezho o kanañ, e c’hell ar plant hag ar gwez tridal gant fromoù ha trivliadoù, koulz ha n’eus forzh peseurt boud bev... Ma ‘z emañ ar gwir ganto ez eus unan a zo bet loc’h ruz enni da vezañ war al leurenn d’ar sadorn noz ha da vezañ adc’hoarier en arvest : ar wezenn avaloù a Enezenn Enlli profet d’ar Blogoniz e-pad lid ofisiel an derc’hent...\nSUL 30 Mintinvezh ha lein kreisteiz gant ar familhoù... Loc’hañ davet Rosko...\nKenavo ‘benn ar bloaz a zeu !


Evit echuiñ ar bloavezh-skol eo deuet hiziv skolidi CM1 ha CM2 skolioù Diwan Kemper ha Plogastell da gemer perzh d'un abadenn sport aozet mat-tre gant kelennerien DKS ar skolaj ha skolaerien ar skolioù 1añ derez. Heol, plijadur......\nFest 40 vloaz Diwan\nNag a blijadur zo bet o lidañ 40 vloaz Diwan! Adkavout tud bet er skolaj ha laouen da zistreiñ da lidañ ganeomp an deiz-ha-bloaz, Reiñ 'ra deomp startijenn evit kenderc'hel 'vat! Trugarez d'an Ti-kêr da vezañ degemeret ac'hanomp e...\nDec'h 'oa aozet gant ar re 3de an nozvezh gala. Kroget eo an abadenn gant un tournamant melldroad ha plijadur o deus bet ar re 3de Melen da vezañ trec'h war skipailh ar re gozh (en em gavet e gourfenn memestra!) Tem an treuzwiskañ...\nFest an 40 vloaz\nD’an 23 a viz Even e vo lidet 40 vloaz Diwan e Kemper. Kavit amañ-kevret skritell ar gouel. Setu ar pezh a vo kinniget : 2e-3e30 : arvestoù gant ar vugale 1añ derez. 3e: Kanaouennoù ar skolajidi 3e30-5e : C'hoarioù a bep seurt. 5e-6e...\nRenk en arnodenn vreved savet gant " L'étudiant"\nEmbannet eo renk ar skolajoù diouzh o disoc'hoù en arnodenn vreved (DNB). Jedet vez an notenn diouzh an dregantad o deus bet ar breved hag an dregantad o deus bet ur meneg. Notenn hor skolaj zo 19.7/20 !! E 2017: 100% degemeret (39/39)...


Nilong fangshai toutao - Wikipedia\nUr facekini, Shanghai, Eost 2015\nUn nílóng fángshài tóutào (sinaeg 脸基尼), pe nílóng miànzhào (尼龙面罩) pe nílóng miànjù (尼龙面具), pe facekini e saozneg, zo ur pezh dilhad hag a vez gwisket e Sina gant an neuierien ha neuierezed, war o fenn hag o dremm (war-bouez an daoulagad hag ar genoù) evit diwall diouzh an heol hag ar morgaoul.\nDiouzh ar c'hiz eo ar maskloù-se abaoe 2005 war an traezh e kêr Qingdao, e proviñs Shandong evit diwall diouzh an heol hag e verkoù ha mirout ur c'hroc'hen gwenn. A-wechoù e vez gwisket dilhad all war lodennoù all eus ar c'horf, pe war ar c'horf penn-da-benn. Adalek 2012 eo bet anvet facekini gant saoznegerien dre fent.\nE 2015 e oa bet kentañ meneg eus ar gwisk-se gant ar c'helaouennoù gall, hag anv zo bet adarre e 2016, goude ar breud diwar-benn ar burkini e Bro-C'hall.\n↑ (fr) Le Monde, 04/08/2015\nAdtapet diwar « https://br.wikipedia.org/w/index.php?title=Nilong_fangshai_toutao&oldid=1814545 »\nKemmoù diwezhañ degaset d'ar bajenn-mañ d'an 12 Kzu 2018, da 09:18.


Ha droad zo d’ober seurt savadurioù c’hoazh ? E Tregastel (Bro Dreger) 63 000 sin a zo bet rastellet gant ar gevredigezh « Halte au bétonnage de la Côte de Granit rose » a-enep astenn ar savadur Belambra Club.\nHag ur pikol raktres eo : 45 lojeiz, 70 metr a hirder, 10 metr a uhelder, just dirak ar mor. Abaoe dek vloaz emañ emsaverien an natur o stourm a-enep ar savadur hag aon o deus e krogfe al labour deiz pe zeiz.\nEvit sevel o mouezh he deus lañset ar gevredigezh ur petision ha muioc’h evit 63 000 sin a zo bet rastellet dija. War un dro eo bet kaset ar raktres dirak al lez-varn abalamour d’ur gudenn en aotre sevel. Emañ an emsaverien o c’hortoz an diviz.\nharz d'ar betoñs\nNon au bétonnage


Pajenn:Morvan - Kenteliou hag istoriou a skuer vad evit ar Vretoned, 1889.djvu/124 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/124\nKerkent e lavar a vouez huel : comz a ran ! — Kement a ioa eno, souezet oll, en em daolas d’an daoulin da drugarecat Doue.\nAn demezel a c’houlen he dillad, en em visk he unan, a zebr eun tam benag, a ia d’ar chapel, hag eno, dirag al leanezed, en em laca da gana ar Magnificat evit trugarecat ar Verc’hez Vari.\nEur c’hreg euz a Berpignan a deuas da Lourd gant eur bugel mac’haniet e devoa, eur verc’hik seis vloaz, a ioa troet ha nezet he zreid hag he divesker, en hevelep feson n’e devoa gallet morse ober camed ebet. Souba a ra ar bugel e feunteun ar Verc’hez, ha kerkent ar verc’hig a zo pareet, hag en em laca da vale ken eün ha pep den.\nKement a ioa eno a bardonerien a voue tenereet ho c’halon. Oll e fell dezho guelet ar bugel, touch outhi ; poket dezhi, hag ober stad euz an hini e devoa tennet varnezhi sell Mam Doue.\nSetu ama eun all hag en deus resevet ar guelet o voalc’hi he zaoulagad gant dour a feunteun Lourd. An den-ma en doa bet eur guelet euz ar guella ; guelet a rea splam an traou hag abell zo hag a dost. Evit chom pell an noz da lenn ha da studia he zaoulagad ne skuizent ket. Hogen e miz even 1863 setu he zaoulagad o tont da goc’henna, ha va den a voue souezet o santout he velet o vont digantha a daol e taol.\nBuhan ez eas da gaout medesinet ; hogen ho louzeier ne rejont vad ebet dezhan. Dre ho ali e lezaz he zaoulagad tre da eana, hogen ne vellea ket dezho evit se, hag e sante ervad hag an oll ive a vele ez ea ep dale da veza dall.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/124&oldid=161860 »\nKemmoù diwezhañ degaset d'ar bajenn-mañ d'an 10 Mae 2020, da 08:42.


(Adkaset eus Isabel do Brazil)\nIsabel e 1887\nIzabel a Vrazil, pe Isabel do Brasil e portugaleg, pe ar briñsez Isabel (Rio de Janeiro, 1846–1921 Eu), lesanvet "a Redentora", a oa ur briñsez vrazilian, merc'h d'an impalaer Pedro II Brazil hag e bried Teresa Cristina an Div Sikilia. Hi an hini a ziskaras ar sklaverezh e Brazil.\nGanet e oa Isabel Cristina Leopoldina Augusta Micaela Gabriela Rafaela Gonzaga de Bragança e Bourbon e Rio de Janeiro, e Palez São-Cristóvão, d'an 29 a viz Gouhere 1846. Hi a voe diwezhañ priñsez impalaerel Brazil. Anvet e voe diwar-lerc'h he mamm-gozh a-berzh mamm, Marie-Isabelle Spagn (1789-1848), rouanez an Div Sikilia.\nMervel a eure he breur henañ e 1847, da zaou vloaz, ha setu ma oa-hi, da ur bloaz, priñsez impalaerel ha pennhêrez Pedro. Er bloaz-se ivez e voe ganet e c'hoar Leopoldina de Bragança (1847-1871). En 1848 e voe ganet hec'h eil breur, Pedro Afonso (1848-1850), anvet da briñs impalaerel en he lec'h, met mervel a eure ivez d'e zaou vloaz.\nHe zad ne felle ket dezhañ leuskel ar gurunenn gant ur vaouez. Dre ma ne oa gwell droet Isabel gant ar politikerezh, ma ne veze ket prientet evit ober wa-dro ar stad, ha ma ne glaske nemet ur vuhez sioul ha didrouz, ne savas ket bec'h etre he zad ha hi diwar-benn ar gurunenn.\nDre deir gwech avat e voe rejantez Impalaeriezh Brazil (en 1871-1872, 1876-1877 ha 1887-1888), evel pennhêrez he zad, Dom Pedro II, hag an impalaerez Dona Teresa Cristina (1822–1889). En 1888 eo e sinas al lezenn aour ( "a Lei Áurea"), a lakae fin d'ar sklaverezh.\nDimezet e oa e 1864, e Rio de Janeiro, d'ar priñs gall Gaston d’Orléans (1842-1922), kont Eu. Tri mab o doe: Pedro de Alcântara, Luís, hag Antônio, kont Eu.\nMervel a eure en Eu, e Bro-C'hall, d'ar 14 a viz Du 1921.\nAdtapet diwar « https://br.wikipedia.org/w/index.php?title=Isabel_do_Brasil&oldid=1825731 »


Région_Bretagne - Dalc’h ar 25 ha 26 a viz C’hwevrer 2016 e berr gomzoù\nE-pad an dalc’h-se a zo bet gouestlet da heñchañ budjed 2016 o deus kendivizet an dilennidi rannvroel diwar-benn al linennoù bras a-fet politikerezh hag archant evit budjed 2016 a vo votet, programm-ha-programm, d’ar 24, 25 ha 26 a viz Meurzh. Kendivizet o deus ivez diwar-benn ar steuñv breizhat evit ar sevel moc’h hag ar steuñv breizhat evit harpañ an implij. Sellit ouzh divizoù ha videoioù ar breudoù.\nGoude an daou zalc’h staliañ kentañ a oa bet aozet d’an 18 a viz Kerzu ha d’an 8 a viz Genver emañ ar vodadenn rannvroel nevez dilennet e miz Kerzu da vat ganti, gant enselladenn heñchadurioù ar budjed evit 2016. Ul lodenn int eus strategiezh budjed liesvloaziek ar respetad nevez 2016-2021.\nHeñchadurioù ar budjed evit 2016\nRaktres politikel ar respet a zo o tigeriñ a vo ennañ c’hwec’h pal bras evit Breizh. Degemeret he deus Rannvro Breizh heñchadurioù budjed 2016 hag a gaso hec’h obererezh e tachennoù ober a bep seurt (terkañ an tiriad, ekonomiezh, energiezhioù, stummañ, touristerezh, treuzdougen, endro, sevenadur ha sport), evit ar palioù bras-mañ :\nEkonomiezh : broudañ ar c’hrouiñ pinvidigezhioù, kreñvaat hon ardivink produiñ ha diorren taolioù intrudu an embregerien e servij un implij padus.\nStummañ : kenderc’hel da ziorren barregezhioù an dud, ar binvidigezh kentañ e Breizh.\nCheñchamant energiezhioù : kas ar cheñchamant da benn evit an energiezh hag an endro ha gant se diorren an obererezh, kavout petra d’ober evit an hin a zo o tireizhañ ha bodañ ar muiañ a dud ar gwellañ evit ober traoù asambles.\nTerkañ an tiriad : kas kempouez an tiriadoù war-raok, ar c’henstrollañ anezhe, o barregezh da bleustriñ o c’hefridi hag o dibarderioù.\nFiñvusted : kenderc’hel da zienkañ ar rannvro ha reiñ tro da Vreizh da vezañ kevreet dre ar rouedad hent-houarn ha dre an niverel ivez.\nDedennused ha sevenadur : harpañ dedennusted Breizh, he brud, he buhez sevenadurel hag he liesseurted yezhel.\nAnvioù nevez evit ar programmoù strategel\nEvit kinnig budjed ar Rannvro en un doare a glot gant emdroadurioù hec’h obererezh he deus degemeret ar vodadenn rannvroel anvioù nevez evit ar programmoù strategel. Gant an doare kinnig-se e klasker aesaat an traoù evit ma vo komprenet gwelloc’h ar budjed ha troet heñchadurioù bras ar C’huzul-rannvro evit ar resped nevez 2016-2021 e « kefridioù », « heñchadurioù strategel » ha « programmoù ». An anvioù nevez, gant c’hwec’h pal bras evit ar respet, a vo lakaet da dalvezout kerkent ha ma vo bet votet budjed kentañ 2016.\nKefridi 1 : Evit un terkadur kempouez, hag a waranto ar genstagded, an efedusted hag ar c’hengred etre an tiriadoù\nKefridi 2 : Evit un ekonomiezh buhezek e servij filierennoù kreñv hag a grou postoù-labour padus\nKefridi 3 : Evit ur stummerezh ma c’hall pep hini sevel e hentad dezhañ e-unan war-zu ar varregezh hag al labour\nKefridi 4 : Evit ur Vreizh troet war-zu ar fiñvusted en holl zoareoù\nKefridi 5 : Evit ur rannvro engouestlet en treuzkemm ekologel\nKefridi 6 : Evit ma skedo Breizh ha buhez sevenadurel Breizh\nDurc’hadur archant ha diaweladoù liesvloaziek 2016-2021\nAr rakweladoù arc’hant evit ar respet a gemer e kont ar barregezhioù nevez degaset gant al lezenn (kas ar vugale d’ar skolioù dreist-holl), digresk skoaziadoù ar Stad, ar respontoù da reiñ d’ar saviadoù reuzus war an tachennoù ekonomikel ha sokial, ha kreñvaat a ra ar postadurioù war un dro. Lakaat a raio ar C’huzul-rannvro ar pouez war an obererezhioù d’ober a-raok ar re all, ober a ray ur striv evel ma n’eus bet ket biskoazh evit digreskiñ an dispignoù ha klask a ray eus ar gwellañ kaout muioc’h a efedusted en he folitikerezhioù (40 M€ a euroioù a vo espernet en he budjed mont en-dro ac’hann da 2021), ha kevelerezhioù a savo evit un obererezh foran efedusoc’h. En holl ez eus bet rakwelet gant ar strollegezh e vo postet 2,6 miliard a euroioù e-pad c’hwec’h vloaz, en doare da lakaat c’hwec’h pal politikel bras e pleustr. Gant ar budjed-se e vo arc’hantaouet raktresoù bras dreist-holl evel diorren porzh Brest, ar rouedad rannvroel « Breizh Kas uhel-kenañ » pe c’hoazh lakaat sevel daou lise nevez. Ouzhpenn he fromesaoù e raio traoù ivez e darempred gant an darvoudoù reuzus a c’hoarvez er mare-mañ : implijout a raio he galloud arc’hantaouiñ, da skouer, evit sevel he steuñv breizhat evit harpañ an implij hag ar steuñv breizhat evit ar sevel moc’h.\nAr steuñv breizhat evit ar sevel moc’h\nAr steuñv evit amzer-da-zont filierenn ar sevel moc’h e Breizh, sinet gant prezidant ar C’huzul-rannvro, Jean-Yves Le Drian, ha ministr al Labour-douar, Stéphane Le Foll, d’an 22 a viz C’hwevrer zo bet breutaet diwar e benn gant ar vodadenn vroadel. Rakwelet a reer tric’hementiñ skoazelloù ar Rannvro evit ar filierenn betek 30 M€ (skoaziadoù, prestoù, gwarantoù) abalamour da harpañ modernaat ar sevel loened e 2016, gant un hollad muzulioù fetis evit modernaat ar stalioù labour-douar, evit skoazellañ da staliañ atantoù sevel moc’h, evit diorren ar produiñ gant labeloù, evit ober e doare ma vo modernaet buanoc’h ar binvioù industriel.\n+ Gwelet an danevell hag ar steuñv\nUr steuñv breizhat evit harpañ an implij\nKarget eo ar Rannvro eus an diorren ekonomikel ha muioc’h eus ar stummañ hag an heñchañ. Fellout a ra dezhi plediñ gant ar stignadoù evit harpañ an implij. Embannet en deus ar C’huzul-rannvro en deus c’hoant da strivañ evit lakaat e pleustr e Breizh ar steuñv diwar zifrae ouzh an dilabour kaset gant Prezidant ar Republik. E-sell emañ dreist-holl, e kenlabour gant ar Stad, ar Pol implij, ar gevelerien sokial, da lakaat stummañ gaout div wech muioc’h a glaskerien labour e 2016, ha da greñvaat an deskardelezh.\n+ Gwelet an danevell\nAr reolennoù diabarzh\nEvel m’eo rakwelet gant dezveg hollek ar strollegezhioù tiriadel en deus savet ar c’huzul-rannvro e reolennoù diabarzh en tri miz goude m’eo bet nevezet. Degemeret o deus an dilennidi rannvroel o reolennoù nevez eta da-geñver an dalc’h-se.\nDiscours JY Le Drian session 25 26 février 2016 58.48 KB\nRapport au Conseil régional - Orientations budgétaires 2016 845.97 KB\nRapport au Conseil régional - Plan porcin breton 1.69 MB\nRapport au Conseil régional - Pour un plan breton de mobilisation pour l'emploi 348.1 KB


Preden-Nevez - Wikipedia\n(Adkaset eus Breizh-Nevez)\nGant ar ger Breizh-Nevez e tegouezher amañ. Evit sterioù all ar ger, gwelit Breizh-Nevez (disheñvelout).\nPreden-Nevez pe Breizh-Nevez (ent-ofisiel: New Britain pe Niu Briten) eo enezenn vrasañ Enezeg Bismarck e Papoua Ginea-Nevez, er reter d'ar vro. Anvet eo diwar anv Breizh-Veur. Pa oa e dalc'h an Alamaned (etre 1884 ha 1914) e oa anvet Neupommern (Pomerania-Nevez).\nKartenn dopografek Preden-Nevez\n36 520 km² eo he gorread (tostik kement ha Taiwan) hag ur 500 000 bennak a dud a zo o chom enni.\nRannet eo Enez Breizh Nevez etre div broviñs:\nBreizh-Nevez ar C'hornôg\nBreizh-Nevez ar Reter\nD'ar 27 a viz C'hwevrer 1700 e tegouezhas ar Saoz William Dampier hag envel a reas an enezenn Nova Britannia, da lavarout eo "Breizh-Veur Nevez" (gwelet ar pennad: Britannia).\nE miz Du 1884 e voe embannet gant Alamagn e oa o trevadenniñ an enezeg, ha diwar neuze e voe anvet an enez Neupommern, pe "Pomerania Nevez" e framm Ginea-Nevez Alaman.\nAdalek deroù a Brezel Bed kentañ, d'an 11 a viz Gwenholon 1914, e voe aloubet an enez gant armeoù Aostralia, hag a oa en Impalaeriezh Breizh-Veur, ha neuze e voe adanvet ar vro, hag a zo anavezet abaoe evel Breizh-Nevez.\nAdtapet diwar « https://br.wikipedia.org/w/index.php?title=Preden-Nevez&oldid=1527777 »\nDernière modification le 21 Gwe 2013, à 02:15\nKemmoù diwezhañ degaset d'ar bajenn-mañ d'an 21 Gwe 2013, da 02:15.


Mell ar gouzoug - Wikipedia\n7vet mellenn ar gouzoug\nMelloù ar gouzoug (pe mellennoù ar gouzoug) a vez graet eus melloù uhelañ el livenn-gein. Emaint dindan ar c'hlopenn. Seizh mellenn ar gouzoug zo en den. Dibar eo an div gentañ : an atlas (pe mellenn varc'h) hag an aksis (pe mellenn ahel). Melloù bihanañ al livenn-gein eo melloù ar gouzoug.\nGant hollad melloù ar gouzoug e vez douget ar penn hag e vez roet dezhañ e du da fiñval da zurc'haat organoù ar skiantoù.\nEl loened all[kemmañ | kemmañ ar vammenn]\nSeizh mellenn ar gouzoug a gaver gant an darn vrasañ eus ar bronneged, al logod, koulz hag ar jirafenned. C'hwec'h zo gant an ejened-mor hag an ounaoued avat ha nav gant lezireged ar genad Bradypus. Peurliesañ ez eus muioc'h a velloù ar gouzoug en evned.\nAdtapet diwar « https://br.wikipedia.org/w/index.php?title=Mell_ar_gouzoug&oldid=1481101 »\nKemmoù diwezhañ degaset d'ar bajenn-mañ d'an 4 Ebr 2013, da 23:13.


Croque-monsieur zo ur sandwich gant bara, kig morzhed-hoc'h ha keuz ordinal, alies gruyère, poazhet en ur baelon, en ur forn, pe ur benveg aozet a-benn-kaer.\nHennezh a zo gant krign\nKozhik e c'hall bezañ ar bara (un nebeud deizioù), glec'hiet e vioù baset a-raok bezañ fritet. Gallout a reer servij gant lipig gwenn (bechamel pe Mornay), hervez al lec'h ma c'houlenner un hevelep meuz, hag ar briz ez oar prest da baeañ.\nKentañ croque-monsieur a vije bet gwelet e Pariz en ur c'hafedi e 1910, met n'ouzer ket a belec'h e teu an anv. Meneg eus ar meuz a gaver gant Marcel Proust en e romant À l'ombre des jeunes filles en fleurs, embannet en 1919 : « Or, en sortant du concert, comme, en reprenant le chemin qui va vers l'hôtel, nous nous étions arrêtés un instant sur la digue, ma grand'mère et moi, pour échanger quelques mots avec madame de Villeparisis qui nous annonçait qu'elle avait commandé pour nous à l'hôtel des « croque-monsieur » et des œufs à la crème… ».\nCroque-madame: unan eus bleunioù ar c'heginañ e Bro-C'hall\nCroque-madame a vez graet eus ar c'h-croque-monsieur pa vez lakaet ur vi war-benn. Anvioù all zo c'hoazh hervez ma lakaer tomatezenn e-lec'h vi, keuz glas Auvernh e-lec'h gruyère.\nGant Ofis ar Brezhoneg eo bet troet gant "chaok-aotrou", da zreveziñ ar ger gallek, met ne vez ket chaoket bara krazet evel kig.\nKraz-ouzh-kraz, kraz-oc'h-kraz a zo bet kinniget ivez, hag anvioù all c'hoazh evel bara peg-ha-pok. Da vihanañ ne varmouzont ket ar ger gallek.\nEn em c'houlenn a c'haller ha talvout a ra ar boan klask treiñ ur meuz ken ral e Breizh, ken koustus d'ar yalc'h, ha ken fall d'ar yec'hed.\n↑ chaok-aotrou, e Termofis\nAdtapet diwar « https://br.wikipedia.org/w/index.php?title=Croque-monsieur&oldid=1886831 »\nDernière modification le 24 Her 2020, à 21:30\nKemmoù diwezhañ degaset d'ar bajenn-mañ d'an 24 Her 2020, da 21:30.